6 Февраль 2020, 18:36\nУниверситетта уҡып йөрөгән сағым, Вәхит исемле егет ялтырауыҡлы, шалтырауыҡлы һүҙҙәр һөйләп торманы, ауыл хужалығы институтын тамамлар алдынан: “Миңә кейәүгә сыҡ, һине бәхетле итермен, минең менән кәм-хур булмаҫһың”, – тине. Бала сағымдан етем үҫеп, тормоштоң ауырлығын үҙ иңемдә татып үҫкәнгәме, был һүҙҙәр минең өсөн иң танһыҡ, иң яғымлы һүҙҙәр булып тойолдо. Хатта ошонан да яҡшы һүҙҙең булыуы мөмкин түгел һымаҡ ине. Мин уға ышандым. Өйләнеп йәшәй башлағас та ул:\nЙәш сағымдан әйтелгән һәр бер кәлимә һүҙгә иғтибарлы булдым. Күршебеҙҙә йәшәгән Нәғимә инәйем: “Ҡыҙым, һин бәхетле булырһың”, – тине һәм мин бәхетле булырыма ышандым.\nБиш ваҡыт намаҙын ҡалдырмаған өләсәйем мине бик ярата ине, тәүге дин дәрестәрен унан алдым. “Мәктәптә Аллаһ юҡ тип әйтһәләр, ышанма, ҡыҙым, Аллаһ бар!” – тиер ине ул. Өләсәйемдең әйткән-өйрәткәндәре һаман күңел түремдә йәшәй.\nТора-бара әйтелгән бер һүҙҙән кешенең бар булмышын һәм миңә ҡарата мөнәсәбәтен аңларға өйрәндем.\n– Әбейем, әбекәйем, – тип өндәште.\nМиңә саҡ егерме бер йәш, ә ул миңә “әбей”, ти. Минең һис тә әбей булғым килмәй:\n– Ниңә миңә әбей тиһең, мине тиҙерәк ҡартайтҡың киләме әллә? – тип үпкәләйем.\n– Ҡасан да бер барыбер әбей булырһың, бер төрлө әйтәм дә, төрләндереп тормайым, – тип шаярта ул. Һәм, ысынлап та, тормош бит, беҙҙең дә һауыт-һаба шалтыраған, үпкәләшеп киткән саҡтар булды, утыҙ дүрт йыл йәшәнек, әммә һис ҡасан айырылышыу хаҡында һүҙ сығарманыҡ.\nБеҙҙең татыу, бәхетле йәшәүҙе теләгән ҡәйнәмдең дә:\n– Энә ҡайҙа, еп шунда, ирең ҡайҙа, һин шунда, – тигән талапсан һүҙен тыңланым, сөнки изге күңелле ҡәйнәмдең беҙҙең айырым йәшәүебеҙҙе теләмәгәнен белә инем. Эйе, партия ҡушыуы буйынса иремә төрлө ергә күсеп йөрөргә, төрлө яуаплы эштәр башҡарырға тура килде. Өйрәнгән коллективтан, уҡыусыларымдан айырылып китеүе ҡыйын булһа ла, ҡәйнәмдең һүҙен тоттом.\nЙәш сағымдан кешенең бер һүҙенән тел төбөн аңлау мине дөрөҫ юлдан алып барҙы, тиһәм һис яңылышмам. Кеше әллә ниндәй матур, дөрөҫ һүҙҙәр һөйләп, һайрап тормаһын, телмәрендә уның һәр саҡ төп асылын сағылдырған бер һүҙ була. Тел төбөнән мин шуны тотоп ала белдем һәм яңылышманым. Шунда уҡ ҡайһы һүҙе ысын, ҡайһыһы ялған – айырҙым. Һаман да (бәлки, был бер ҡатлылыҡтан киләлер), ниңә кеше нисек йәшәй, шулай һөйләмәй, ниңә нисек һөйләй, шулай йәшәмәй икән, ниңә һүҙе менән эше тап килмәй, тип көйөнәм. Күпмелер ваҡыт үткәс, ҡасан да бер кеше барыбер асылына төшөнә, хаҡ менән нахағы, монафиҡ менән ихласлығы асыҡлана. Йәшәй-йәшәй матур һүҙҙәр һөйләгән кешене яҡшыраҡ белергә тура килә, әммә ҡасандыр асылын асып һалған бер һүҙ барыбер хаҡ булып сыға.\nКүп һүҙ – сүп һүҙ, тигән халыҡ. Күп һөйләүҙең кәрәге юҡ, ихлас әйтелгән бер кәлимә һүҙ йөрәктән йөрәккә тиҙ барып етә.\nҠәләмдәштәремдең бер һүҙе\nИҫемдә: бер шулай халҡыбыҙҙың арҙаҡлы яҙыусыһы Зәйнәп апай Бейешева менән осрашып, оҙон көн буйына һөйләшеп ултырыу насип булды. Ул саҡта бөйөк әҙибәгә – һикһән, миңә утыҙ биш йәш ине. Яҙыусының ижадын яҡшы белгәнлектән, һүҙҙәребеҙ килешә, һөйләшеп туя алмай ултырҙыҡ. Шунда ул миңә:\n– Һин яҙыусы булырға тейешһең, – тине. Был һүҙҙе егерме йыл буйы йөрәк түрендә йөрөттөм. Тик эш, донъя мәшәҡәттәре менән мәшғүл булып, тиҙ генә ҡулыма ҡәләм алыу форсаты теймәне. Бары хаҡлы ялға сыҡҡас ҡына яҙыша башланым. Зәйнәп апай менән осрашмаған, уның шул бер һүҙен ишетмәгән булһам, бәлки, яҙышырға йөрьәт итмәҫ тә инем.\nРәшит ағай Солтангәрәев тәүге яҙған хикәйәләремде уҡып, “Әҙәбиәткә үҙ һүҙен әйтерлек яңы яҙыусы килде”, - тип ҡыуанды һәм яҙған бер әҫәремде хуплап, “Ағиҙел” журналында баҫтырып сығарҙы ла бер осрашҡанда ҡаты ғына итеп әйтеп тә ҡуйҙы:\n– Яҙаһың икән – яҡшы яҙ. Кешеләр бер әҫәреңде уҡығас, икенсеһен көтөп алһын, – тине. Ун биш йыллап ваҡыт үтеп китте, әммә был ихлас итеп талапсан әйтелгән һүҙҙәрҙе һис ҡасан иҫемдән сығармайым. Ижадыма ҡарата мөмкин тиклем талапсан булырға тырыштым. Әле тағы Рәшит ағайҙың бер кәлимә һүҙен ишетке килә, тик инде был мөмкин түгел. Бик йәл, минең ижадым хаҡында тәүге тос һүҙҙе әйтеүсе күренекле яҙыусы арабыҙҙан иртә китте. Йәндәре йәннәт әһеле булһын уның.\nПедагогия фәне докторы Рафаэль Аҙнағолов “Бәхетең үҙең менән” повесын уҡып, “Башҡортостан уҡытыусыһы” журналында ҙур мәҡәлә менән сығыш яһаны. Тәүге яҙған повесымды педагогика темаһына яҙылған иң яҡшы әҫәрҙәр рәтенә индерҙе. Ул да мәрхүм инде. Тик минең ижадыма иғтибарлы ғалимға рәхмәтемде ваҡытында үҙенә әйтеү насип булманы, әммә рәхмәтем йөрәк түрендә йәшәй.\nӘлхәмдүлилләһ, халыҡтан, китап уҡыусыларымдан бик күп маҡтау һүҙҙәрен дә, тәнҡитен дә ишетергә тура килде, тел төбөнән уларҙың ниндәй тойғо менән әйтелеүен дә айырырға өйрәндем. Шуны белдем, аныҡ кешегә ярҙам итеү, етешһеҙлектәрен бөтөрөү ниәтенән әйтелгән тәнҡит һүҙе кешенең үҙенә генә, икәүҙән икәү булғанда ғына еткерелә, ә кешене кәмһетергә, башҡалар алдында хур итергә теләүселәр уны трибунаға сығып һөйләй. Тәнҡитсенең ниәтен нисек, ҡасан һәм ниндәй формала әйтелеүенә ҡарап, уның ниәтен аңлап торор дәрәжәгә еттем: әйтелгән һүҙ ихласмы, һиңә ҡанаттар ҡуямы, әллә ижад дәртеңде һүндереп, яҙышыуҙан дүндерәме? Мәҫәлән, Сәлмән Ярмуллин менән йыш һөйләшәбеҙ. Ислам динен яҡшы белгән шәхес һүҙен йыш ҡына минең етешһеҙлектәрҙе тәнҡитләүҙән башлай. Уның ихласлығын, күңеленең сафлығын аңлап, тойоп торам. Шуға әйткән һәр һүҙен тулыһынса ҡабул итәм һәм аҙаҡ шул етешһеҙлектәрҙе бөтөрөргә тырышам. Аҙаҡ ул: “Апай, яҙғандарың бик кәрәкле, халҡыбыҙ китаптарыңды йөҙ йыл үткәс тә алып уҡыр, иншаллаһ”, – тип дәртләндереп тә ҡуя. Минеңсә, тәнҡит ижадсыны бөтөрөп ташлауға, мәсхәрәләүгә ҡоролорға тейеш түгел, ә уны үҫтерергә ярҙам итһен, ҡанат ҡуйһын. Сөнки кеше яҙышыу өсөн ҡулына ҡәләм ала икән, уның әйтер һүҙе, фекере була. Ә әҙәбиәттә ялтырауыҡлы, шалтырауыҡлы һүҙҙәргә ҡарағанда, минеңсә, ана шул фекер менән хис ҡиммәтле.\nЮлымда ижад ҡомарыма ҡанат ҡуйырҙай йылы һүҙҙәр әйтеүселәр күп булды. Тәүге аҙымдарым... Яҡташым күренекле яҙыусы Әмир Әминев, “Бөтәбеҙгә бер ер шары” повесын уҡып, байтаҡ етешһеҙлектәремде күрһәтеп, яҙып бирҙе. Әле лә ул тәнҡиттең һәр һүҙен иҫләйем. Был яҙманы уҡып-уҡып алам да, әҙиптең үҙен тура килтереп әйтергә тура килмәһә лә, күңелемдән был оло күңелле яҡташыма рәхмәт уҡыйым. Ҡыҙғанысҡа ҡаршы, Әмир Әминев, Сәлмән Ярмуллин һымаҡ, үҙ күреп, яҡын итеп әйтелгән тәнҡит һүҙҙәрен һирәк ишетергә тура килә шул. Урынлы, изге ниәт менән әйтелгән тәнҡит – әсе дарыу һымаҡ бит ул, үҫергә, алға барырға ярҙам итә. Утыҙ биш йыл мәктәп уҡытыусыһы булып эшләгәнлектән, быны яҡшы аңлайым. Мәктәптә эшләгән саҡтарымда үҙемә лә уҡыусыларҙың етешһеҙлектәрен әйтергә тура килә ине:\n– Үпкәләмәгеҙ, һеҙҙе яҡын күрмәһәм, һеҙгә изгелек теләмәһәм, тел әрәм итеп, быларҙы әйтеп тормаҫ инем, – ти торғайным. Ҡайһы берҙәре шул әйтелгән иҫкәртеүҙәрҙе онотмай, күп йылдар үтһә лә, килеп рәхмәттәрен әйтеп китә.\nМинең яратҡан, гел алға әйҙәп торған, үҙ-үҙемә әйтер бер нисә кәлимә һүҙем дә бар.\n1) Кешене кешелектән сығарғың килһә, уны урынһыҙға үлтереп маҡта, сөнки урынһыҙ маҡталыу кешене үҫтермәй, ә һәләкәткә илтә;\n2) Ни саҡлы ауыр мәлдәр булһа ла “ҡараңғылыҡ таң алдынан ҡуйыра” тим дә, бирешмәй алға барам;\n3) Кеше һүҙен ишетһәм, “бәндә хурлау бер ни түгел, Хоҙай Тәғәләм үҙе хурламаһын” тим һәм үҙем хаҡ тип белгән юлымдан алға атлайым;\n4) “Бәхет матурҙарҙы түгел, иманлыны ярата” тим дә, фарыз ғәмәлдәремде үтәп, Аллаһыма һығынам;\n5) “Ауырлыҡ үлтермәһә, сыныҡтыра” тип, тормош ҡырыҫлыҡтарына бирешмәйенсә, яңы көс менән эшкә тотонам. Алда ни булыры бер Аллаһҡа мәғлүм, әммә беләм: үҙебеҙ иҫән-һау саҡта күберәк сауаплы ғәмәлдәр ҡылып, халҡыбыҙға, кешеләргә изгелек эшләп ҡалыу мөһим.


Тауыш бир ҙә “Рәхмәт”ле беләҙек ал | ГТРК «Башкортостан» — Новости Уфы и РБ\n17 September 2021 — 13:41 ГТРК «Башкортостан»\nБашҡортостандың башҡалаһында һайлау көндәрендә “Рәхмәт” акцияһы иғлан ителде. Һайлау участкаһына килеп тауыш биргән һәр кем бүләккә махсус беләҙек алып тауар һәм хеҙмәттәргә ташламанан файҙалана ала. Өфөлә акцияның партнерҙары 300-ҙән ашыу. Республика ҡала райондарында акцияға 40-тан 70-кә тиклем предприятие ҡушылды. Улар араһында магазиндар, фитнес-үҙәктәр, дөйөм туҡланыу урындары, автооҫтаханалар, ателье, матурлыҡ салондары, мәҙәниәт учреждениелары бар. Ташламалар 2-нән 100 процентҡа тиклем. Ҡайһы берҙәре йыл аҙағына тиклем ғәмәлдә.\nТулыраҡ мәғлүмәттәр рахмат102.рф сайтында.


Беҙ дуҫлыҡ менән көслө - Юлдаш\nҒиниәтуллин Артур - саксофон Өфө йүкәләре\nГармун шоу - Атанғолов Азат\nТыуған көн - Ғиззәтуллин Рөстәм\n«Ҡотлауҙар» тура эфир -\nБеҙ дуҫлыҡ менән көслө\nБеҙ дуҫлыҡ менән көслө https://bash.news/yuldash/4431_bez-duclyk-menen-kesle\n28 апр, 09:59\n- Бөгөн халыҡтар дуҫлығы тураһында һөйләшмәксебеҙ. Ул СССР-ҙа тотош дәүләт кимәлендә алып барылған, даими алып барылған оло сәйәсәт булды, быға ихтыяж бөгөн дә ҙур. Дөрөҫө - халыҡтар дуҫлығы - бөгөнгө сәйәси ҙә, иҡтисади ҙа шарттар иҫәпкә алынып эшләнгән яңы доктриналыр. Ә был турала һөйләшеүгә сәбәп - 28 апрель көнө Өфөлә үтәсәк бик мәртәбәле сара - Башҡортостан халыҡтары Ассамблеяһының сираттағы, өсөнсө съезы. Республикала ошондай ойошма 2000 йылда барлыҡҡа килде. Бында йәшәгән халыҡтарҙың 30-ҙан ашыу рәсми теркәлгән милли-мәҙәни үҙәген берләштерә. Ассамблеяның бурысы - милләт-ара мөнәсәбәттәрҙе камиллаштырыу, республикала граждандар тыныслығы һәм татыулығын һаҡлау өсөн дәүләт хакимлығы органдары менән диалог алып барыу. Съезда Ассамблеяның уставына үҙгәрештәр индерелеүе көтөлә. Проект ҡабул ителһә, советты, әлегесә, бер рәйес түгел, ә өс рәйестәш етәкләйәсәк. Съезда шулай уҡ советтың яңы ағзаларын һайлау ҡарала.\nСтудия ҡунаҡтары - "Сәхипъямал" татар ҡатын-ҡыҙҙары йәмғиәте рәйесе Ләйсән Сираева, төркмән милли-мәҙәни үҙәге президенты Сапарморат Шәнғлиев һәм "Аҡ бата" ҡаҙаҡ мәҙәни үҙәге ағзаһы Мерей Ҡупжанов.\n- Ай һайын ғәҙәти йыйылыштарҙан тыш, беҙ китап туйҙары, компакт-дискылар презентациялары үткәрәбеҙ. Әҙәбиәт йылын асып, Резеда Сабитованың яңы дискын туйлап, концерттар ойошторҙоҡ. Башҡортостандың халыҡтар дуҫлығы Ассамблеяһында башҡорт, ттатар, сыуаш, әрмән һ.б. халыҡтар вәкилдәрен саҡырып, башҡорт, татар сәй эсеү церемонияһын үткәрҙек. Милли кейемдәр, ҡурай моңдары менән бик матур осрашыу үтте. Фотолар Ассамблея сайтында ҡуйылды. "Аҡ тирмә"клубы менә берлектә туған телдәрҙе һаҡлауға бәйле "түңәрәк өҫтәл" ойошторҙоҡ. Һәм башҡа бихисап сара үткәрәбеҙ. Башҡортостан - һәр ваҡыт дуҫ, татыу йәшәгән төбәктәрҙең береһе. Шул һаҡланһын.\n- Беҙҙең Төркмән ойошмаһы Башҡортостан халыҡтарының дуҫлыҡ йортонда 2001 йылдан бирле эшләй. Дуҫлыҡ йортондағы бүтән милли-мәҙәни ойошмалар менән бик татыу эш алып барабыҙ, төркмән байрамдарына саҡырабыҙ, үҙебеҙ ҙә йөрөйбөҙ. Бергәләшкәс, дуҫлығыбыҙ нығый, моң-йырҙарға байыйбыҙ. Ҡауын байрамы иҫтә ҡалды. Төркмәнстандан бында уҡыған студенттарҙы йыйып, башҡа дуҫтарҙы ла саҡырып, Еңеүҙең 70 йыллығы менән ҡотланыҡ, Науруз байрамында ҡатнашҡан йәштәрҙе бүләкләп, күңелдәрен күрҙек. Башҡортостанда бик дуҫ йәшәйбеҙ, рәхәт, Аллаға шөкөр!\n- Замандашыбыҙ, ҡаҙаҡ егете Мерей Ҡупжанов та бөгөнгө һөйләшеүҙә ҡатнаша. Уға һүҙ бирер алдынан әле яңы ғына ошондай сараның уның үҙенең илендә лә үткәнен хәбәр итәйек - Ҡаҙағстан халыҡтары Ассамблеяһының сираттағы сессияһында президент Назарбаев ҡатнашты һәм сығыш яһаны, берҙәмлектең иң мөһим ҡаҙаныш икәнен белдерҙе. Илдәре алдында торған яңы ете бурысты үтәүҙә тап Ассамблеяның ярҙам итергә тейешлеген әйтте. Әйҙә, үҙең, халҡың, бындағы диаспорағыҙ тормошо тураһында һөйләп үт.\n- Башҡортостанда йәшәүсе ҡаҙаҡ халҡы "Аҡ бата" мәҙәни үҙәген ойошторҙо. Бик әүҙембеҙ, бүтән милли-мәҙәни үҙәктәр менән килешеп, дуҫлашып эшләйбеҙ. Өфөлә 2 йыл йәшәйем, Аҡмулла исемендәге Башҡорт дәүләт педагогия университетында уҡыйым, ошо ваҡытта башҡорт телен бик яҡшы өйрәндем, иркен һөйләшәм. 2013 йылға тиклем башҡорттар, Башҡортостан тураһында белмәй инем. Бында килгәс, башҡорт халҡына, милләтенә, теленә, мәҙәниәтенә, тәбиғәтенә ғашиҡ булдым. Ҡаҙаҡстанда өс теллелек тигән программа эшләй, уға ярашлы, балалар баҡсаһынан, мәктәптән башлап, өс телде - ҡаҙаҡ, рус һәм инглиз телдәрен мотлаҡ өйрәнеү программаһы индерелгән. Башҡорт, ҡаҙаҡ, төркмән, татар һәм башҡа халыҡтар араһында толерантлыҡ тигән термин түгел, дуҫ, бауырҙаш кеүек электән килгән һүҙҙәр һәм мөнәсәбәттәр булырға тейеш. Толерантлыҡ иһә Европала барлыҡҡа килгән, ә ул беҙҙең республикаларҙа сит илдәрҙән килгән кешеләр менән аралашыуҙа ғына ҡулланылырға тейеш.\nЗариф Байғусҡаров: Мәктәптә һәр бала бушлай ашарға тейеш\n19:02, 16 сен\n"Асыҡ студия" эксперттары: Һәр бала ғаиләлә тәрбиәләнергә хоҡуҡлы\n19:01, 03 сен\nИлен уйлаған — һайлауҙан ҡалмаған\n19:15, 28 авг


Ишле ғаиләгә — бүләккә гәзит\n24 Ноябрь , 19:45\nВаҡытлы матбуғатҡа яҙылыу буйынса ойошторолған “Изгелек ағасы ” мәрхәмәтлек эстафетаһына райондың балалар баҡсалары етәкселәре лә әүҙем ҡушылды. “Ҡояшҡай” балалар баҡсаһы мөдире Дилбәр Ғәләүетдинова күп бала тәрбиәләгән ғаиләгә “Йәнтөйәк” бүләк итте\nАсҡындың “Ҡояшҡай” балалар баҡсаһы мөдире Дилбәр Марсель ҡыҙы Ғәләүетдинова эстафетаны Наилә Мәғдәнур ҡыҙы Мөхәмәтшинанан ҡабул итеп алды. Ул “Йәнтөйәк” район-ара гәзитенә яҙылып, баҫманы Үршиҙе ауылында йәшәүсе күп балалы Диләрә һәм Вәсил Бәхтийәровтарға бүләк итте. Дилбәр Марсель ҡыҙы үткән йыл да милли баҫмабыҙҙы бүләк итеп, ошо ғаиләне ҡыуандырғайны.\nДилбәр Марсель ҡыҙы эстафетаны Ҡубияҙ “Йондоҙсоҡ” балалар баҡсаһы мөдире Эльмира Рәүеф ҡыҙы Нурисламоваға тапшырҙы.


Дивиденд — Башҡорт Википедияһы\nДивиде́нд (лат. dividendum — бүленә торған нәмә) — акционерҙар йәмғиәтенең йә башҡа хужалыҡ итеүсе субъекттың акционерҙар, ҡатнашыусылар араһында акцияларына, өлөштәренә ярашлы бүленә торған табыш өлөшө.\nДивидендтар түләү дәүмәле һәм тәртибе акционерҙар, ҡатнашыусылар йыйылышы, акционерҙар йә башҡа йәмғиәттең уставы менән билдәләнә.\nДивидендтар йылына бер нисә тапҡыр түләнә ала йә бөтөнләй түләнмәүе лә ихтимал. Дивиденд түләү капиталлашыуҙы кәметә һәм ҡайтанан инвестициялауға һалына алмай торған йә унан тартып алынған тупланмалар булыуын талап итә. Финанс йылы тамамланғансы түләнгән дивидендтар аралыҡтағы йәки алдан бирелә торған дивиденд (ингл. interim dividend) тип атала. Финанс йылы тамамланғас, финал дивидендтары (ингл. final dividend) түләнә.\nҒәҙәттә дивидендтар аҡсалата түләнә. Ундай дивидендтарҙы аҡса дивидендтары (ингл. cash dividend) тиҙәр. Дивидендтар акционерҙар йәмғиәтенең акциялары (ингл. stock dividend) йә башҡа төр мөлкәте менән дә түләнергә мөмкин.\n1 Рәсәй Федерацияһы ҡануниәтендә\nРәсәй Федерацияһы ҡануниәтендә[үҙгәртергә | вики-тексты үҙгәртергә]\nРәсәй Федерацияһының Һалым кодексында дивиденд төшөнсәһе түбәндәгесә бирелгән, унда тик физик шәхестәр алған дивидендтар ғына телгә алына:\n43-сө статья. Дивидендтар һәм проценттар 1. Дивиденд тип акционер (ҡатнашыусы) тарафынан ойошма һалымдарҙы (шул иҫәптән өҫтөнлөклө акциялар буйынса проценттарҙы) түләгәндән һуң ҡалған килемде акционерҙың (ҡатнашыусының) был ойошманың устав (йыйылма) капиталындағы акцияларына (өлөштәренә) нисбәтле бүлгәндән һуң алынған килем таныла.\nРәсәй Федерацияһынан ситтәге сығанаҡтарҙан алынған һәм сит ил дәүләттәренең ҡануниәте менән дивидендтарға индерелгән бөтә төр килемдәр шулай уҡ дивидендтарға индерелә.\nОйошмалар эшмәкәрлегендә өлөшләтә ҡатнашыуҙан дивиденд рәүешендә алынған килемгә һалым ставкаһы Рәсәй Федерацияһы Һалым кодексының 224-се статьяһында бирелгән. 2015 йылға тиклем ул Рәсәй Федерацияһы резиденттары булып торған физик шәхестәр өсөн 9 процент, резидент булмағандар өсөн 15 процент була. Рәсәй Федерацияһы резиденттары тарафынан 2015 йылдың 1 ғинуарынан башлап алынған килемдәр һалым ставкаһы 13 процент тәшкил итә, был хизик шәхестәрҙең килемдәренә һалыныусы Рәсәй һалымының төп ставкаһына тиң.\nЮридик шәхестәрҙең акционерлыҡ һәм өлөшлө килемдәре Рәсәй ҡануниәтендә табышҡа һалымды (предприятиелар өсөн һалым һалыуҙың төп системаһында) иҫәпләгәндә йә һалым буйынса махсус режимдарҙағы тейешле һалым өсөн иҫәпкә алына.\nСписок лиц, имеющих право на выплату дивидендов 2014 йылдың 17 март көнөндә архивланған.\nВыплата дивидендов: о чем говорит судебная практика? 2014 йылдың 17 март көнөндә архивланған.\nЧто меняют декабрьские поправки в ФЗ об АО в порядке выплаты дивидендов? 2014 йылдың 17 март көнөндә архивланған.\nBlue Chip Dividend Stocks Explained 2017 йылдың 5 март көнөндә архивланған.\nhttps://ba.wikipedia.org/w/index.php?title=Дивиденд&oldid=1052558 ҡабул ителгән\nБыл бит һуңғы тапҡыр 21:10 9 август 2021 үҙгәртелгән.


Режиссерҙың һуңғы эше » Архив газеты "Йәшлек"\nОшо көндәрҙә «Башҡортостан» киностудияһында фильмды журналистар хөкөмөнә тәҡдим итеп, шунда уҡ күренекле башҡорт режиссеры Әмир Абдразаҡовты иҫкә алдылар. Киностудияның директоры Айбулат Юнысов: «Әмир ағай был эшенә йәштәрҙе лә йәлеп итеп, тәжрибәһе менән уртаҡлашты. Ул Башҡортостанда кино сәнғәтенә нигеҙ һалыусыларҙың береһе. Шуға күрә киләсәктә киностудияға уның исемен биреү хаҡында ла уйлайбыҙ. Ә бөгөн кино төшөрөүсе ойошманың айырым үҙ бинаһын булдырыу менән янабыҙ», - тине.\n«Беҙҙең Зәйнәб» фильмы - ул оло әҙибәнең тормош юлына, ижадына киң ҡоласлы ҡараш. Унда яҙыусының тыуған көнөнән алып һуңғы минуттарына тиклем, барлыҡ ижад ғүмеренә байҡау яһалған, әҫәрҙәренән өҙөктәр бирелгән, шиғырҙарына яҙылған йырҙар башҡарыла. Киностудия хеҙмәткәрҙәре был фильмды әҙибәнең тыуған яғы - Күгәрсен районында ғына түгел, ә республика райондары буйлап күрһәтеп сығырға, Мәғариф министрлығы менән берлектә мәктәптәргә дәрестә файҙаланыу өсөн ҡулланма булараҡ таратырға ниәтләй. Фильмда «Башҡортостан» дәүләт телерадиокомпанияһы фондында һаҡланған кадрҙар, әҙибә хаҡындағы тапшырыуҙарҙан өҙөктәр ҙә файҙаланылған. Бай мәғлүмәтле был документаль әҫәр яҙыусының көрәшсе, ғорур образын күҙ алдына баҫтыра. Башҡорт телендә барған фильмды рус телендә сығарыу ҙа күҙаллана.\nРежиссер Әмир Абдразаҡов улдары Илдар менән Асҡар хаҡында рус телендә «Крылья мои» документаль фильмын әҙерләй башлаған булған. Донъя сәнғәтенең күренекле опера йырсылары хаҡындағы картинаны «Башҡортостан» киностудияһы хеҙмәткәрҙәре аҙағына тиклем еткереп, үҙәк телеканалдарға ла тәҡдим итергә уйлай.


Объявления » Страница 6 » "Йәшлек" гәзите\nГазета "Йәшлек" » Яңылыҡтар таҫмаһы » Объявления » Страница 6\nЭльмира ЮЛДАШЕВА аш-һыу серҙәре менән бүлешә\nЯңылыҡтар таҫмаһы / Объявления // 15-03-2018, 07:00\nИғтибар! Яңы рубрика: “Йондоҙло табын”\nБилдәле шәхестәр, беҙ яратҡан “йондоҙҙар”, талантлы кешеләр нимә бешерергә ярата? Яҡын кешеләрен ниндәй ризыҡтар менән һыйлай? Бөгөн Башҡорт дәүләт филармонияһы артисы, “Ай ҡыҙы” сериалының төп героиняһы образын башҡарған Эльмира ЮЛДАШЕВА үҙенең аш-һыу серҙәре менән бүлешә.\nБыл ризыҡты әҙерләү өсөн 300 грамм ыуалып торған ҡамырҙан (песочное) бешерелгән печенье, 100 грамм аҡ май, 600 грамм эремсекле сыр, 3 йомортҡа, 150 грамм шәкәр, бер стакан һөт өҫтө (33%), биҙәр өсөн төрлө емеш-еләк кәрәк.\nМайҙы иретергә, уға блендерҙа ваҡланған печеньены ҡушып бутарға. Массаны формаға һалып, стакан менән тигеҙләп сығырға, ситендә күтәрмә (бортиктар) эшләргә. 200 градусҡа тиклем йылытылған духовкала 5 – 7 минут бешереп алырға.\nСырҙы миксер менән туҡырға, туҡтатмайынса яйлап ҡына шәкәр, берәмләп йомортҡа ҡушырға, иң аҙаҡ һөт өҫтөн һалып бутарға кәрәк. Ошо массаны ҡамыр өҫтөнә һалып, 200 градус эҫелектәге духовкала – 10 минут, аҙаҡ температураны 100 градусҡа тиклем төшөрөп, 1 сәғәт бешерергә.\nһыуынғас, өҫтөн емеш-еләк менән биҙәргә мөмкин. Алты сәғәт тирәһе һыуытҡыста тотһаң, тағы ла тәмлерәк булыр.\nТоҙланған скумбрия балығы\nИке скумбрия балығын тоҙлау өсөн бер литр һыу, 1 балғалаҡ ҡоро гәрсис, 3 ҡалаҡ шәкәр, 5 ҡалаҡ тоҙ, 4 лавр япрағы, 10 бөртөк ҡара борос кәрәк.\nһыуҙы ҡайнатып, барлыҡ тәмләткесте һалып, тағы өс минут тирәһе ҡайнатырға. Кәстрүлдең ҡапҡасын ябып, тоҙлоҡ һыуынғансы ултыртып торорға. Шул арала балыҡты ла әҙерләп өлгөрәбеҙ: эсен таҙартабыҙ, ҡанаттарын ҡырҡабыҙ. Башын һәм ҡойроғон ҡырҡып алыу мотлаҡ түгел, уны һәр кем үҙенсә эшләй. Балыҡты бөтөн килеш тә, ҙур ғына киҫәктәргә бүлеп тә тоҙларға була. Уларҙы 2 – 3 литрлы банкаға һалып, өҫтөнә тоҙлоҡто ҡойорға һәм 24 сәғәткә һалҡын урынға ҡуйырға. Әҙер балыҡҡа көнбағыш майы ҡойоп, һыуытҡыста һаҡларға ла була.\nГөлнур ҠЫУАТОВА яҙып алды....\nОбъявления / Йәшлек гүзәле // 12-03-2018, 11:00\n21 йәштә, Баймаҡ районының Әмин ауылында тыуып үҫкән.\nӘле Сибай сәнғәт колледжының театр бүлегендә дүртенсе курста уҡый. “Артист булыу – бала саҡтан килгән хыялым”, – ти үҙе тураһында. Эльвина шулай уҡ бейергә, йырларға ярата, КВН-дарҙа ҡатнаша, спортты үҙ итә.\nКиләсәген яратҡан һөнәренә бағышларға теләй. “Ҙур сәхнәләрҙә сығыш яһарға, концерт-фестивалдәрҙә ҡатнашырға, кинола төшөргә хыялланам”, – ти маҡсатына ҡыйыу ынтылыусы ҡыҙ....\nОбъявления / Булат Солтангәрәев исемендәге республика премияһы // 27-02-2018, 11:15\nйәки Ғәмһеҙлек йоҡоһонан уянырға ваҡыт, халҡым!\nЙылы йәй көнө... Ҡояш ҡыҙҙыра. Йылға буйында балалар һыу инә. Уларҙың шат көлөүе әллә ҡайҙан ишетелеп тора. Кәртә артындағы урманда ҡоштар һайрай, ҡарлуғастар тегеләй-былай оса. Бәләкәй ҡояшҡа оҡшаған бәпембә сәскәләре хуш еҫе менән бал ҡорттарын үҙенә саҡыра. Күбәләктәр леп-леп килеп осоп үтә. Тирә-яҡта шундай гүзәллек! Был матурлыҡтан күҙҙе айырып алырлыҡ түгел…...\nЯңылыҡтар таҫмаһы / Объявления // 19-02-2018, 10:22\n200 г маргарин + 50 г эслек өсөн, 500 г он, 100 мл һөт, 2 йомортҡа, 120 г шәкәр, 4 алма, 1 лимон, ванилин, ҡамыр ҡабартҡыс (разрыхлитель), шәкәр оно кәрәк.\nМаргаринды өй температураһында иретергә. Уға он, шәкәр, йомортҡа, һөт, ванилин, ҡамыр ҡабартҡыс һалып ҡамыр баҫырға. 30 минутҡа һыуытҡысҡа ҡуйып торорға.\nАлманы ҡырғыста ҡырып, табаға һалырға, шәкәр, маргарин йәки май өҫтәргә, ярты лимондың һутын һығырға, болғатырға һәм барлыҡҡа килгән һыу парға әйләнгәнсе әкрен утта ҡайнатырға.\nҠамырҙы икегә бүлергә һәм ҡалынлығы 0,5 см булған йәймә әҙерләргә.\nЙәймәне 8 өсмөйөшкә бүлергә. Һәр береһенә 1 ҡалаҡ эслек һалып сығырға кәрәк.\nПеченье 25 минутта бешә.\nӘҙер булғас, өҫтөнә шәкәр оно һибергә мөмкин.\n“Бүләк итеп сәскәләр өҙмәнем...”\nЯңылыҡтар таҫмаһы / Объявления // 14-02-2018, 11:12\nҮлеп яратаһыңмы? Мөхәббәтеңде аңлата алмайһыңмы? Нисек һөйөүеңде белдереү тураһында баш ватаһыңмы? Нимә бүләк итергә белмәйһеңме? Улайһа, был яҙма нәҡ һинең өсөн!\n- Магазин кәштәләре Яңы йыл тауарҙарынан һуң Ғашиҡтар көнөнә сувенирҙар менән тулды. Нимә генә юҡ – уларҙың күп төрлөлөгөнән күҙ ҡамаша.\n- Иң романтик бүләк, әлбиттә, балдаҡ. Ул йылы хистәрҙе генә белдермәй, ә киләсәктә бергә булырға теләүгә ишара яһай. Һөйгәнеңдең зауығын яҡшы белгәндә, хушбуй һайларға мөмкин. Ҙур йомшаҡ уйынсыҡ йәки йөрәк формаһындағы мендәр барыһына ла тап килә.\n- Бер-береһен күптән белгән парҙар, хәстәрлек күрһәтеп, кейем бүләк итә ала. Ирҙәр өсөн универсаль бүләктәр – шарф, галстук һәм ҡайыш.\n- Һуңғы йылдарҙа эмоциональ бүләктәр киң танылыу яулай: массаж сеансы, һауа шарында осоу, лимузинда, атта йөрөү һәм башҡалар. Психологтар әйтеүенсә, бындай бүләктәр иң яҡшыһы. Әйбер ҡасан булһа ла ҡиммәтен юғалтасаҡ, ә яҡты хәтирәләр мәңгелеккә күңелдә һаҡланып ҡаласаҡ. Ә бына ҡул сәғәте, фото өсөн рамка, ойоҡбаш кеүек бүләктәр белгестәр тарафынан хупланмай икән. Улар етерлек кимәлдә матур хис-тойғоларҙы уята алмай, күрәһең.\n- Байрам көнө мотлаҡ һауа фонарен осороғоҙ, табынығыҙға бәләкәй шәмдәр серлелек өҫтәр. Ғөмүмән, яратҡан кеше өсөн иң ҙур бүләк – һөйгәнеңдең бәхетле ихлас йылмайыуы һәм иғтибары....\nЯңылыҡтар таҫмаһы / Объявления // 12-02-2018, 10:41\nҠуйы урмандарға, сылтырап аҡҡан йылғаларға, данлыҡлы ҡурайсы-йырсыларға бай төбәктә – йәмле Йылайыр районында тыуып үҫкәнмен. Йомағужа ауылы ҡыҙымын, 1998 йылдың 12 февралендә яҡты донъяға ауаз һалғанмын....\nЕр яҙмышы – беҙҙең ҡулда\nОбъявления / Булат Солтангәрәев исемендәге республика премияһы // 5-02-2018, 15:31\nйәки Үҙебеҙҙең тәбиғәт балаһы икәнебеҙҙе онотмайыҡ\nЕр-әсәбеҙ биргән икмәк менән\nАҡ һөттән дә изге нимә бар?\nБына, ниһайәт, яратҡан миҙгелем – көҙ етте.\nБар тирә-яҡ алтынға мансылған саҡ. Япраҡтар һары, ҡыҙғылт, көрән төҫкә буялған. Ошо төрлө төҫтәге ҡойолған япраҡтар әкиәттәге балаҫты хәтерләткәндәй...\nБыл миҙгелдең илаһи матурлығын күрергә йыл да тәбиғәт ҡосағына ашҡынам... Тирә-яҡ тып-тын. Ошо тыныслыҡты яратам мин! Төрлө уйға сумып, саф һауа һулап, рәхәтләнеп урман гиҙәм... Ҡапыл, тынлыҡты боҙоп, бөтә урманды яңғыратып көлгән тауыштар ишетелде. Мин шул яҡҡа ыңғайланым. Унда үҫмер егет һәм ҡыҙҙар күңел аса ине. Ҡулдарында – һыра шешәләре, ауыҙҙарында – тәмәке, усаҡ яҡҡандар... Янғын сығарып ебәрмәһәләр ярар ине, тигән уй башымдан сыҡманы. Үҙемдә батырсылыҡ табып, яндарына барып иҫкәртергә булдым. Йәштәр беҙҙең ауылдыҡы түгел ине. Мине күргәс, улар ниңәлер йәһәт-йәһәт кенә ҡайтырға йыйына башланы....\nЯңылыҡтар таҫмаһы / Объявления // 1-02-2018, 08:00\n300 – 400 г бәшмәк, 1 баш һуған, кишер, кәбеҫтә, 1 – 2 татлы борос, 80 – 100 г ҡарабойҙай ярмаһы, 5 – 6 картуф, 75 – 100 мл томат һуты йәки 2 – 3 помидор, борос, йәшел тәмләткестәр, үҫемлек майы.\nБәшмәкте 40 минут тоҙло һыуҙа бешерергә. Туралған һуған, кишер, татлы борос, укроп һәм петрушка һалып, үҫемлек майында ҡыҙҙырырға. Тоҙ, борос һибергә. Һыуынғас, кистән һыуҙа ебетелгән ҡарабойҙай ярмаһын өҫтәргә. Эслекте кәбеҫтә япраҡтарына төрөргә.\nКәстрүл төбөнә түңәрәкләп туралған кишер, картуф теҙергә. Голубцыларҙы һалып, томат һуты ҡойорға йәки помидор телемдәре теҙергә. Ҡайнар һурпа йәки һыу өҫтәп, лавр япрағы һалырға. 20 – 25 минутта бешә.\nТабынға ҡаймаҡ һәм йәшел тәмләткестәр менән бирелә....\nЯңылыҡтар таҫмаһы / Объявления // 31-01-2018, 08:00\nҠамырға 1 стакан он, бер ҡалаҡ ҡамыр йомшартҡыс, 80 г аҡ май, 2 ҡалаҡ шәкәр, 1 йомортҡа кәрәк. Эслеккә 500 г эремсек, 100 г ҡаймаҡ, 3 йомортҡа,1 ҡалаҡ манный ярмаһы, 0.5 стакан шәкәр, суфле әҙерләргә 3 йомортҡа ағы, 3 ҡалаҡ шәкәр оно алына.\nИң тәүҙә ҡамыр баҫырға. Онға ҡамыр йомшартҡысы һалып, май менән ыуырға. Уның өҫтөнә шәкәр менән туҡылған йомортҡа өҫтәп, ҡамыр баҫырға ла, ярты сәғәткә һыуытҡысҡа ҡуйып торорға. Унан һуң эслек әҙерләргә. Эремсеккә өс йомортҡа, ярты стакан шәкәр, ҡаймаҡ һалып, блендер менән болғатырға. Суфле әҙерләгәндә өс йомортҡа ағына аҙ-аҙлап шәкәр оно һалып, уны ап-аҡ төҫкә ингәнсе күпертергә. Һыуытҡыстағы ҡамырҙы алып, табаға эслек ағып сыҡмаҫлыҡ формаға килтереп йәйергә. Өҫтөнә эремсек һалып, 180 градусҡа тиклем ҡыҙҙырылған мейескә ярты сәғәткә бешерергә ҡуйырға. Һуңынан бәлештең өҫтөнә суфле һылап, тағы 15 минут бешерергә. Духовканы һүндергәс, ишеген асып ҡуйығыҙ, бәлеште алмағыҙ. Ул шунда һыуынырға тейеш. Ярты сәғәттән өҫтөндә тамсылар барлыҡҡа киләсәк....\nОбъявления / Булат Солтангәрәев исемендәге республика премияһы // 29-01-2018, 11:08\nАтайым – башҡорт, ә әсәйем татар милләтенән. Шуға ла мин башҡортса ла, татарса ла, мәктәптә дуҫтарым менән русса ла иркен аралашам. Сит ил теле дәрестәрендә инглизсә һөйләшәбеҙ. Шулай итеп төрлө телдәр белеү, һөйләшеү, уҡый-яҙа белеү, минеңсә, үҙе ҙур бәхет. Ундай кешегә төрлө белемгә юл асыҡ....


Ял иткең килһә, алдан хәстәрләргә кәрәк\nБөгөн Республикаға идара итеү үҙәге хеҙмәткәре Алиса Шәмсетдинова Башҡортостан юлдаш телевидениеһының "Сәләм" тапшырыуына тура бәйләнешкә сыҡты.\nҮҙәк хеҙмәткәре һуңғы тәүлектә халыҡтың күберәк ниндәй һорауҙар менән мөрәжәғәт иткәне тураһында һөйләп ишеттерҙе.\nҺауа торошо үҙгәреп, көндөң берсә йылынып, берсә һыуытып китеүе юлдың тайғаҡланыу хәүефен тыуҙыра. Ошоға бәйле халыҡтың борсолоуҙары артҡан. Юл мәсьәләһе буйынса 143 мөрәжәғәт теркәлгән.\nӘ иң күп мөрәжәғәттәр торлаҡ-коммуналь хеҙмәттәргә ҡағыла – 159. Альбина Шәмсетдинова һүҙҙәренә ҡарағанда, кисә баш ҡала хакимиәтендә оператив штаб ултырышы булған, халыҡ йылылыҡ буйынса мөрәжәғәт итә башлаған. Өсөнсө урында – төҙөкләндереү эштәренә бәйле һорауҙар. “Башҡорт ихаталары”, йорт ихаталарын таҙартыу мәсьәләләренә ҡағылышлы мөрәжәғәттәр күп.\nАртабан һаулыҡ һаҡлау мәсьәләләре буйынса бихисап һорау теркәлгән – 108. Алдағы көндәр менән сағыштырғанда, был күберәк. Уның ҡарауы, коронавирусҡа бәйле һорауҙар кәмей төшкән. Уҙған тәүлектә мәғариф өлкәһенә ҡағылған һорауҙар иң күп урынды биләгән булһа, бөгөнгә ҡарата был мәсьәлә бишенсе урынға төшкән.\nИнде декабрь айы ла етте, Яңы йылдың оҙайлы ялдары көтөлә. Халыҡ ҡайҙалыр ял итергә барырға булһа, куар-кодтарға бәйле һорауҙар, мәҫәлән, самолетҡа ултырғанда, килеп тыуыуы ихтимал. Был һорауҙарға Үҙәккә саҡырылған вәкил – Башҡортостандың баш санитар табибы Анна Казак яуап бирҙе. “Әле илдең Транспорт министрлығы башҡа ведомстволар менән берлектә был мәсьәлә буйынса фекер алыша, – тине ул. – Шулай ҙа ял итергә барырға теләүселәргә алдан уҡ был мәсьәләне хәл итеп ҡуйырға кәңәш итер инем. Ни тиһәң дә, әле ҡатмарлы ваҡыт, быны Европа илдәре миҫалында ла асыҡ күрергә була. Закон ҡабул ителеп, талаптар үҙгәреүе лә ихтимал. Шуға ла, аҙаҡтан ҡыйын хәлгә тарымаҫ өсөн, куар-код булғаны яҡшы”. Был самолеттарға ғына түгел, ҡала-ара, халыҡ-ара рейстарҙағы бөтә төр транспортҡа ла ҡағыла.\nБөгөндән республикала вирус таралыуға юл ҡуймаҫ өсөн индерелгән талаптарға үҙгәрештәр өҫтәлде. Улар шифаханаларға, ял йорттарына, ял базаларына, ҡунаҡханаларға ҡағыла. Анна Казак яңы тәртипте аңлатып үтте. Яңы талаптарға ярашлы, бөгөндән кешеләргә күпмелер ваҡытҡа йәшәү урынына әйләнгән шифахана-курорт учреждениеларына куар-код менән генә урынлашып була. Республиканың баш санитар табибы Башҡортостан Башлығының үҙгәрештәр тураһындағы указын ентекләп уҡырға кәңәш итте. “Унда яҙылған талаптар беҙҙәге эпидемиологик хәлгә тулыһынса тап килә”, – тине ул.\nРеспублика буйынса баш дәүләт санитар табибы ҡарарына ярашлы, 18 декабргә тиклем граждандарҙың айырым категориялары ковидҡа ҡаршы вакцина һалдырырға тейеш. Сәнәғәт предприятиелары, ауыл хужалығы тармағы өсөн был көн 30 декабрь тип билдәләнгән. Билдәләнгән ваҡыттан һуң, эш менән тәьмин итеүселәр ойошмалағы хеҙмәткәрҙәрҙең 80 процентын вакциналауға ирешмәгән икән, уларға ҡарата штраф ҡулланылыуы мөмкин. “Граждандарға иһә, һаулыҡтарын хәстәрләп, прививка яһатырға кәңәш итә генә алабыҙ”, – тип билдәләне Анна Казак.


12 йәштә ...әсәй\n15 Август 2019, 22:39\n12 йәштә ...әсәй Рәсәйҙә бәлиғ булмаған биш әсә инде бишенсе балаһын табып өлгөргән.\nРәсәйҙә бәлиғ булмаған биш әсә инде бишенсе балаһын табып өлгөргән, ТИП ЯҘА БАШҠОРТОСТАН\n“Росстат”тың мәғлүмәттәренә ҡарағанда, былтыр иң йәш әсәләр 12 йәштә әсә булыу бәхетенә ирешкән. Уларҙың һаны Рәсәйҙә дүрткә еткән. 2018 йылда 13 йәшлек әсәйҙәр 34 сабый тапҡан. Ә 14 йәшлектәр 190 балаға әсәй булған, хатта ҡайһы берҙәре икенсе сабыйын да табып өлгөргән.\n15 йәшлек әсәләр былтыр 919 сабыйға ғүмер биргән, ә 16 йәшлектәр өс меңгә яҡын баланы донъяға килтергән. Рәсәйҙең ҡайһы бер төбәктәрендә бәлиғ булмаған йәштәгеләрҙең атай-әсәй булыуы һис тә ғәжәп түгел, уны норма итеп ҡабул итәләр.


Ҡыш бабай тәҙрә аша инеп ҡотлай\nӨфөлә һуңғы йылдарҙа альпинист-тылсымсылар байрамға үҙенсәлекле ҡотлау тәҡдим итә. Ҡыш бабайҙы ярты сәғәткә саҡырыу, ғәҙәттәгенән ҡыйбатыраҡ булһа ла, ата-әсәләр кескәйҙәрен мөғжизәгә ышандырыу өсөн аҡса йәлләмәй. Сауҙа итеүселәр клиенттарын ниндәй акция-ташламалар менән йәлеп итә?\nДанис менән Сафинаға Яңы йыл бүләктәр алыу менән башлана. Бөгөн уларға яратҡан уйынсыҡтарын тәҙрәнән Ҡыш бабай үҙе килеп бирҙе. Бәләкәстәр башта аптырап ҡалһа ла, ата-әсәләре һөйләүе буйынса йомарт ҡыш бабайҙы ҡосаҡлап, йыл буйы әҙерләп йөрөгән шиғырҙарын һөйләне.\nТылсымсы үҙ миссияһын үтәгәс, балалар менән һаубуллашып, ингән юлынан, тросс менән кире өҫкә үрмәләне. Хәүефләнәһе түгел, һөнәрем буйынса альпинисмын, ти Ринат Шафиҡов. Уның был ҡылығына уҙып барыусылар сәйерһенеп ҡарай, аңларға була, башҡалала балаларҙы байрам менән үҙенсәлекле ҡотлау ят күренеш. Ярты сәғәтлек Ҡыш бабай 5-6 мең һумға барып баҫа.\nРинат Шафиҡов, ҡыш бабай-альпинист: «Балаларҙың бәхетле йылмауын күреү эшемдән ҡәнәғәтлек алырға булышлыҡ итә. Улар бит мөғжизәгә ышана. Һөнәрем буйынса альпинист булғас, һәр ваҡыт күнекмәләр эшләп тороу мөһим».\nТылсымсының ярты сәғәтлек тамашаһы Яңы йыл төнөндә 20 меңгә барып баҫасаҡ. Ә бына байрам яҡынлашыуы менән кибеттәрҙә, сауҙа үҙәктәрендә хаҡтар киреһенсә төшә. Халыҡтың иғтибарын йәлеп итерлек сағыу реклама таҡталары эшләнгән. Акция, ташламалар хаҡында ишеткән һатып алыусылар кемуҙарҙан магазинға ағыла.\nБерәүҙәр яңы йыл алдынан күмәртәләп һатып алыу отошло тиһә, икенселәр бүләк, өҫтәлгә һый табынын әҙерләү өсөн аҡсаны артыҡ сарыф итмәҫкә тырыша. Был мәшәҡәттәрҙе байрамдар алдынан, йә һуңынан башҡарыу кеҫә ҡалынлығын һаҡлап ҡалыуға булышлыҡ итәсәк, ти белгестәр.\nМөнир Миңлебаев, маркетолог: «Һатыусыларға ашыҡмаҫҡа кәңәш итер инем. Яңы йыл акциялары тамамланаһа ла, тормош бит дауам итә. Әгәр ҙә ышығыс рәүештә нимәлер һатып алыру талап ителһә, отошлоһон табырға мөмкин. Иң мөһиме, сауҙа үҙәктәренә барғанда күтәренке кәйеф менән барырға кәрәк».\nШулай ҙа сауҙа итеүселәр клиенттарын йәлеп итеү өсөн төрлө алымдар ҡуллана. Һатып алыусылар иһә, был тәҡдимдәрҙе ҡулдан ысҡындырмаҫҡа тырыша. Аңлашыла, бындай баҙар шарттарында кемдер ота, кемдер отола.


Хеҙмәт эйәһе - хөрмәт эйәһе\n8 Октябрь 2021, 15:20\nФермер булыу, үҙ хужалығыңды тотоу - ауыр, тынғыһыҙ һәм сығымлы хеҙмәт. Тырышып, күп ауырлыҡтарҙы үҙ көсө менән еңеп сыҡҡандарға һоҡланмау мөмкин түгел. Ошо арала ғүмер байрамын билдәләгән Мотай ауылы фермеры Илһам Бикиевты юбилейы менән ҡотлағандан һуң әңгәмәләшергә насип булды.\n- Яҙмыш шулай ҡушҡандыр инде, ерҙән айырылғаныбыҙ юҡ. Юҡҡа ғына, алтын-көмөш сыҡҡан ерҙән, тыуған-үҫкән ер яҡшы, тип әйтмәйҙәр.\n1975 йылдан хеҙмәт юлымды башланым, колхозда сөгөлдөр үҫтереүсе булып эшләнем. 150 гектар биләп ята ине баҫыуҙар. Бөгөнгә эш стажы 45 йылдан ашыу иҫәпләнә. Эштән ҡурҡып тормайым мин.Техниканың бар төрөн хеҙмәтләндерә беләм. Колхоздар бөлә башлағас, аҡсаһыҙлыҡ осоронда, 2003 йылда үҙ эшемде астым, колхоз ерен алып эшкәртә башланым. Ауыл хужалығы идаралығында Александр Михайлович Барановтың эшләгән сағы, мине белә, ҡуш ҡуллап фатихаһын бирҙе. Сәсеүлек ерен ете гектарҙан башланыҡ, әлеге ваҡытта 120 гектарҙа баҫыулығыбыҙ бар. Арыш, арпа , бойҙай сәсәбеҙ, 80 гектарҙа - бесәнлек ере. Көнбағыш сәсмәйем, унан һуң баҫыу-яланды сүп баҫа. Уңыш нигеҙе - тынғыһыҙ хеҙмәт, тиҙәр бит. Барлыҡ агротехник сар аларҙы теүәл үтәү, ойошҡанлыҡ, һәр кемдең үҙ эшенә яуаплы ҡарауы тейешле һөҙөмтәгә өлгәшергә мөмкинлек бирә: иген культураларын йыйыу уңышлы тамамланды. Техникабыҙ ҙа етерлек, бөтә төр агрегат - пресс, ротор бесән сапҡыс, өс “Беларусь” тракторы, комбайным бар.\nЯңғыҙ ҡарға яҙ килтермәй, ти халыҡ мәҡәле. Улым Зөфәр - уң ҡулым да, кәңәшләшер иптәш тә. Атай эргәһендә улың йүгереп йөрөһә, дәрт арта. Ҡатыным Зөһрә Мирхәт ҡыҙы - Һарыш ауылында башҡорт теле уҡытыусыһы, мәктәптән ҡайтҡас ул да ярҙам итә.\nМалсылыҡ менән дә шөғөлләнәбеҙ, элекке ферманы һатып алдым, сементал тоҡомло 50 баш һыйырыбыҙ бар. Ваҡытында быҙауланылар. Ҡалған һөттө тиҙ арала һатып бөтәбеҙ, мал тотоусылар аҙайҙы бит хәҙер. Ялҡаулыҡ көслө кешелә, хәйерселәп ултырһа ултыра, эшләргә дәрте юҡ.\nАуыл хужалығында бер ҡасан да еңел булманы. Һәр бер көндөң ҡыҙыҡ сағы ла, ҡыҙғаныс сағы ла бар. Ҡыйынлыҡтан һуң еңеллек килә. Ауырлыҡтарҙы еңеп сыҡҡас, алға табан тағы өмөтләнеп йәшәйбеҙ. Кредит алып эш башлағанда 14 һыйыр һатып алғайныҡ, ағыуланып харап булды малҡайҙарыбыҙ, өсәүһе генә тере ҡалды. Аптырап ҡалманыҡ, ҡул ҡаушырып\nултырырға ярамай, ҡырып-һепереп ҡалған аҡсаға ике мең ҡаҙ бәпкәһе һатып алдыҡ. Хоҙайҙың биргәненә шөкөр, өйөбөҙ бай, хозур Ағиҙел йылғаһы янында урынлашҡан, үлән күп, барыһын да үҫтерҙек. Тере ауырлыҡ менән һатып алып бөттөләр. Шунда беренсе тапҡыр үҙ ҡулдарым менән үҫтереп һатҡандан һуң алған миллион һум табыш алдым. Әле лә ҡаҙ, бройлер, индоөйрәк тотабыҙ. Ул тере валюта һымаҡ. Ҡош киҙеүе республика төбәгенә лә үтеп ингән бит әле, шуныһы хафаландыра, бикләп тоторға тура килә. Ашатырға бойҙайҙы ярай үҙебеҙ үҫтерәбеҙ, юҡһа әле тоннаһы 17 -18 мең һумға күтәрелгән.\nГел донъя артынан ҡыуа тип уйлай күрмәгеҙ, баҡсасылыҡ менән шөғөлләнергә яратам, балыҡ ҡармаҡлап күңел тыныслығы табам.\nЙәшәй -йәшәй тормош ҡиммәттәренә төшөнәһең. Иң яҡшыһы - татыу ғаилә. Ҡыҙыбыҙ Фидәлиә беҙгә ейәнсәр алып ҡайтып ҡыуандырҙы.\nБулғанына риза булып, тормоштоң йәмен табып йәшәйбеҙ. Сит ерҙә солтан булғансы, үҙ ереңдә олтан булғаның яҡшы.


2018 йылда беҙҙең алда өлөшсөләрҙең хоҡуҡтарын яҡлау буйынса күпселек мәсьәләләрҙе хәл итеү бурысы тора – Рөстәм Хәмитов // Йәмғиәт | новости башинформ.рф\n2018 йылда беҙҙең алда өлөшсөләрҙең хоҡуҡтарын яҡлау буйынса күпселек мәсьәләләрҙе хәл итеү бурысы тора – Рөстәм Хәмитов\n13:27, 15 января 2018 Йәмғиәт\n2018 йылда беҙҙең алда өлөшсөләрҙең хоҡуҡтарын яҡлау буйынса күпселек мәсьәләләрҙе хәл итеү бурысы тора – Рөстәм Хәмитов Фото: Олег Яровиков\nӨФӨ, 2018 йыл, 15 ғинуар. /«Башинформ» мәғлүмәт агентлығы/.\n2018 йылда республика властарына хоҡуҡ һаҡлау органдары менән берлектә алданған өлөшсөләрҙең хоҡуҡтарын яҡлауға бәйле мәсьәләләрҙең күпселек өлөшөн хәл итергә кәрәк. Был хаҡта Башҡортостан Башлығы Рөстәм Хәмитов Рәсәй Федерацияһы Прокуратура хеҙмәткәрҙәре көнөнә арналған тантаналы йыйылышта белдерҙе.\nТөбәк етәксеһе уҙған йылда намыҫһыҙ төҙөүселәрҙе яуаплылыҡҡа тарттырыу буйынса ҡаты саралар күреүҙәрен хәбәр итте. Өлөшләтә төҙөлөштә ҡатнашыусыларҙың хоҡуҡтарын боҙоуға бәйле 10 енәйәт эше ҡуҙғатылған.\n– Бөгөн 3 мең самаһы ғаиләнең торлаҡ алмау йәһәтенән хәүеф зонаһында ҡалғанлығы барыһына ла яҡшы билдәле. Кешеләр аҡса һалып, йылдар буйына көтә – һәм бер нәмә лә алмай. Торлаҡ төҙөүгә бәйле булмаған объектив һәм аҡса йыйып, улар менән билдәһеҙ йүнәлештә юғалыуға бәйле субъектив сәбәптәр ҙә бар, әлбиттә, – тине Рөстәм Хәмитов. – Дөйөм тырышлыҡ менән хәлде үҙгәртә алырбыҙ, тип уйлайым. 2018 йылда беҙ ошо мәсьәләләрҙең күпселек өлөшөн ябырға бурыслы. Ошондай енәйәттәргә ҡаршы әүҙем көрәш алып барырға, уларҙы иҫкәртергә кәрәк.\nТеги: Башҡортостан Башлығы, төҙөлөш, өлөшсөләр


16 декабря 2016 — 12:19 ГТРК «Башкортостан»\nЕвропа берлеге илдәре башлыҡтары Рәсәйгә ҡарата санкцияларҙы тағы ла ярты йылға оҙайтырға һөйләшеп килешкән. Улар Рәсәйҙең Сүриәләге аҙымдары менән риза түгел. Иҫегеҙгә төшөрәбеҙ, беҙҙең ил Сүриә ғәскәрҙәре менән берлектә был илде террорсыларҙан азат итеү буйынса етди аҙымдар яһаны. Алеппо ҡалаһы ИГИЛ һуғышсыларынан азат ителде.\nУл арала Алеппола халыҡ йорттарына ҡайта башлған. Хәрбиҙәр Сүриә флагын күтәргән. Күптәр өсөн был ҙур байрамға әйләнгән. Президент Башар Асад Алеппоны азат итеүҙе ҙур еңеү тип баһалаған. Сүриәлә оппозиция менән хөкүмәт ғәскәрҙәре араһында ҡаршы тороу биш йылдан ашыу дауам итә.\nВладимир өлкәһендә яңы төр радарҙар һынау үткән. Улар Мәскәү өҫтөндә һауаны һаҡлаяасаҡ. Радиолокация системалары “Подлет” һәм “Противник” тип атала. Улар ҡанатлы ракеталарҙы һәм күренмәгән самолеттарҙы асыҡлау өсөн тәғәйенләнә.\nБынан ары кешеләрҙе һәм хайуандарҙы мыҫҡыллау тураһындағы видеоны йәки фотоны интернетта урынлаштырғандар законға ярашлы яуап бирәсәк. Бының өсөн иректән мәхрүм итеү йәки 300 мең һум штраф ҡаралған. Дәүләт Думаһы яңы йылдан һуң ошо туралағы закон проектын ҡарарға йыйына.


Дәүләт Думаһында Башҡортостан Республикаһы көндәре асылды // Сәйәсәт | новости башинформ.рф\nДәүләт Думаһында Башҡортостан Республикаһы көндәре асылды\n17:05, 23 марта 2011 Сәйәсәт\nМәскәүҙә Рәсәй Дәүләт Думаһында Башҡортостан Республикаһы көндәрен асыу тантанаһы үтте. Дәүләт Думаһы рәйесе Борис Грызлов фекеренсә, был сара республикаға үҙенең ҡаҙаныштарын күрһәтеүҙән тыш, Рәсәй парламенты етәкселеге менән артабан федераль закон проекттарына нигеҙ булырлыҡ мөһим мәсьәләләрҙе тикшерергә мөмкинлек бирә.\n— Һуңынан федераль закондарға әйләнгән төбәк башланғыстары проценты һуңғы бер нисә йылда һиҙелерлек артты, — тине Борис Грызлов. — Ун йыл элек төбәк парламенттары менән индерелгән тәҡдимдәрҙең ни бары бер-ике проценты ғына закон булып китә торғайны. Хәҙер төбәк закон сығарыу инициативаһының 20 проценты самаһы ғәмәлгә ашырыла, шул иҫәптән Башҡортостандан да.\nБашҡортостан Президенты Рөстәм Хәмитов, Дәүләт Думаһының Башҡортостан парламентарийҙары менән тәҡдим ителгән закон проекттарына күрһәтелгән ышанысын республика юғары баһалай, тип билдәләне һәм, беҙҙең депутаттар менән федераль ҡануниәткә индерелгән төҙәтмәләр һәр ваҡыт иҫәпкә алынасаҡ, тигән ышанысын белдерҙе.\n— Дәүләт Думаһында Башҡортостан республикаһы көндәре беҙҙең өсөн — Рәсәй дәүләт власының мөһим элементы менән аралашыуҙағы яңы һүҙ ул, — тине Рөстәм Хәмитов. — Беҙҙең республика, яңы модернизациялы үҫеш юлына аяҡ баҫып, был мөмкинлекте үҙенең тәбиғи потенциалын, иҡтисади мөмкинселектәрен күрһәтеү өсөн файҙалана. Республика һәр ваҡыт Рәсәйҙең ышаныслы субъекты булды. Бер ҡасан да ул ил етәкселеген ҡыйын хәлдә ҡалдырманы.


Нуриман районында өс кешенең ғүмере өҙөлдө\nҮлемесле авария уҙған төн «Өфө-Иглин-Павловка» юлында теркәлгән. Красная Горка ауылы янында «Форд Фокус» водителе хәүефле боролошта идара итеү һәләтен юғалтып, гаражға барып һуғыла. Алынған ауыр йәрәхәттәрҙән руль артына водитель танытмаһыҙ ултырған 18 йәшлек ҡыҙ менән уның 27-28 йәшлек ике пассажиры һәләк була.\nБөгөн көндөҙ Дәүләкән-Шишмә юлында теркәлгән аварияла автомобилдәрҙең береһенә ут ҡапты, икенсеһе ике өлөшкә бүленде. Ҡайһы бер мәғлүмәттәр буйынса, ҡаршы һыҙатҡа сыҡаан «Лада Ларгус» автомобиле 15-се модель «ВАЗ» менән бәрелешә. Ваҡиға урынына шунда уҡ ашығыс ярҙам һәм янғын һүндереүселәр саҡыртыла. Бәхеткә күрә ҡазаға тарыусыларҙың бараһы ла иҫән ҡалған. Ике водитель һәм бер пассажир төрлө тән йәрәхәттәре менән дауаханаға оҙатылған.


Нефтекаманан малай Максим Галкиндың «Лучше всех» тапшырыуында сығыш яһаны // Йәмғиәт | новости башинформ.рф\n12:05, 17 сентября 2018 Йәмғиәт\nНефтекаманан малай Максим Галкиндың «Лучше всех» тапшырыуында сығыш яһаны Фото: автор\nӨФӨ, 2018 йыл, 17 сентябрь. /«Башинформ» мәғлүмәт агентлығы, Наталья Овчарук/.\nНефтекама ҡалаһынан дүртенсе класс уҡыусыһын Беренсе каналдан күрһәттеләр. Артем Ғүмәров Максим Галкиндың «Лучше всех» тапшырыуында динозаврҙар тураһында белемен күрһәтте.\nАлып барыусы менән бергә ул ваҡытта сәйәхәт итте, унда тираннозаврҙар, тәүтормош ҡәбиләләре һәм беҙҙең дәүергә тиклем быуаттарҙың башҡа үҙенсәлектәре хаҡында һөйләне. Артемға бүләккә тапшырыу йолаһы буйынса тәм-том тулы рюкзак һәм миҙал тапшырҙылар.\nТеги: Нефтекама, Барыһынан да яҡшыраҡ


Гүзәл бар яҡтан да гүзәл » "Йәшлек" гәзите\nГазета "Йәшлек" » Новости » Спорт » Гүзәл бар яҡтан да гүзәл\nБашҡорт ҡыҙҙары элек-электән саялығы менән айырылып торған. Улар мәргәнлектә, уҡ атыуҙа, һыбай сабыуҙа ир-егеттәрҙән һис тә ҡалышмаған. Хатта ил-йортто һаҡлауҙа ла ҡатнашҡандар.\n2011 йылдың сентябренән БДУ-ның Сибай институтында уҡтан атыу буйынса спорт секцияһы эшләй башланы. Мәләүез ҡалаһынан саҡырылған тренер − спорт мастеры, республика чемпионы Е. Антипов етәкләгән секция ҡыҫҡа ваҡыт эсендә ҙур уңыштарға өлгәште. Тәүҙә студенттарҙы был спорт төрөнә өйрәтеү өсөн күнекмәләр генә үткәрелһә, аҙаҡ инде айырым команда төҙөлә. БДУ-ның Сибай институты командаһы республика ярыштарында ал бирмәй. Уҡтан атыу буйынса секцияның әүҙем ағзаһы, шәхси беренселектә лә, командаға ла тик еңеүҙәр килтергән сая ҡыҙҙарыбыҙҙың береһе менән әңгәмә ҡорҙом.\n− Гүзәл, үҙең менән яҡынданыраҡ таныштырып үт әле...\n− Гүзәл Ғәзизова булам. Башҡортостаныбыҙҙың күркәм төбәктәренең береһе − Баймаҡ районының Һаҡмар буйындағы Өмөтбай ауылынанмын. 1993 йылдың буранлы ғинуар айында ғаиләбеҙҙә тәүге бала булып донъяға килгәнмен. Өмөтбай урта мәктәбен тик яҡшы билдәләргә генә тамамлап, БДУ-ның Сибай институтына уҡырға индем. 2011 йылдан филология факультетының башҡорт теле һәм әҙәбиәте бүлегендә белем алам. Шулай уҡ бында ла уҡыуҙан һынатмаҫҡа тырышам.\n− Ни өсөн тап ошо уҡыу йортон һәм ошо бүлекте һайланың?\n− Сибай, ғөмүмән, тыуған ауылыма яҡын. Ҡайтып-китеп йөрөүе лә ул тиклем уңайһыҙлыҡтар тыуҙырмай. Ә бүлеккә килгәндә, мәктәптә уҡыған сағымда уҡ башҡорт телен, әҙәбиәтен, мәҙәниәтен һәм тарихын яратып уҡыным. Ауылыбыҙҙың антропонимикаһын өйрәнеп, төрлө райондарҙа һәм республика кимәлендә уҙғарылған сараларҙа ҡатнаша торғайным. Шуға күрә, күп уйлап тормайынса, тура башҡорт теле һәм әҙәбиәте бүлегенә килдем.\n− Буш ваҡытыңды нисек үткәрәһең? Нимәләр менән шөғөлләнәһең?\n− Студент саҡта буш ваҡыт буламы икән һуң? Бәләкәйҙән спортты яратам. Йүгереү, тимераяҡта йөрөү, волейбол кеүек спорт төрҙәре миңә дәрт-дарман өҫтәй. Шулай уҡ институтҡа уҡырға ингәс, уҡтан атыу менән шөғөлләнә башланым. Тағы ла йырларға, шиғыр һәм хикәйәләр яҙырға яратам.\n− Ниндәй уңыштарың бар? Уларға өлгәшеүе ауыр булдымы?\n− Мәктәп йылдарында уҡ төрлө ярыштарҙа призлы урындар яулай инем. Ә инде Сибайға килгәс, “Кросс − 2011”ҙә еңел атлетика буйынса 3-сө урын алдым. Мәләүез ҡалаһында уҡтан атыу буйынса республика ярышында 1-се урын яуланым. Шулай уҡ әҙәби ижад, фәнни эштәр конкурстарында ла Маҡтау ҡағыҙҙары алып торам.\nБер нәмә лә буштан килмәй бит инде, күпмелер көс һалырға ла кәрәк. Барыһына ла әҙерлек һәм сабырлыҡ талап ителә.\n− Уҡтан атыу спорты тураһында ентекләберәк һөйлә әле...\n− Ҡарап тороуға еңел генә күренһә лә, уҡтан атыу күп тырышлыҡ талап итә. Уҡты төҙләү өсөн генә лә байтаҡ көс, мәргәнлек кәрәк. Бында күҙҙәр, ҡул, хатта тын алыш та ҙур роль уйнай. Шунлыҡтан бар яҡтан да һау-сәләмәт булырға кәрәк.\n− Секцияға тағы кемдәр йөрөй? Күнекмәләр нисек үтә?\n− Асылыуына бер йыл ғына үтеүгә ҡарамаҫтан, беҙҙең секцияға байтаҡ кеше йөрөй. Һәм шуныһы ҡыҙыҡ: егеттәргә ҡарағанда ҡыҙҙар күберәк шөғөлләнә.\nЕтәксебеҙ Евгений Владимирович көн һайын был спорт төрөнөң яңынан-яңы серҙәрен өйрәтә. Ваҡытында төшөнөп барғанда ғына яҡшы һөҙөмтәләргә өлгәшеп була.\n− Күнекмәләргә йөрөп, уҡыу онотолоп китмәйме?\n− Уҡыуҙан да һынатмаҫҡа тырышам. Беренсе курсты яҡшы билдәләргә тамамланым. Шулай уҡ уҡыуҙан тыш төрлө сараларҙа әүҙем ҡатнашам. Фәнни мәҡәләләр ҙә яҙам.\n− Ял көндәрең нисек үтә?\n− Аҙна һайын тиерлек ял көндәрендә ауылға, яҡындарым янына ҡайтам. Атай-әсәйемә ярҙамлашам, бәләкәс туғандарым менән төрлө мауыҡтырғыс эштәр башҡарабыҙ. Атайым һунарсы булғас, уңайы сыҡҡанда уның менән тәбиғәт ҡосағында йөрөйөм. Тормоштоң һәр минутынан йәм табып йәшәргә тырышам.\n− Киләсәккә уй-хыялдарың?\n− Яҡшы итеп уҡыуымды тамамлап, республикабыҙға кәрәкле, файҙалы кеше булыу. Шулай уҡ спорт менән шөғөлләнеүемде лә дауам итермен, киләсәктә тағы ла яңы үрҙәргә үрләрмен, тигән өмөттәмен. Ятып ҡалғансы, атып ҡал, тиҙәр бит.\n− Гәзит уҡыусыларға теләктәрең...\n− Бер ваҡытта ла бирешмәгеҙ. Һәр саҡ йөҙөгөҙҙән йылмайыу китмәһен. Тормоштоң матурлығына һөйөнөп, киләсәккә яҡты өмөттәр менән йәшәгеҙ. Барлыҡ теләктәрегеҙҙең тормошҡа ашыуын теләйем.\nРузилә ИҪӘНБАЕВА әңгәмәләште.\nСығыу ваҡыты 12-07-2013, 11:19 | Ҡаранылар: 910


Бәхет яныбыҙҙа ғына | Йәншишмә\nҠайҙа ғына йөрөмәйек, күңел һәр саҡ өйгә тарта. Ә унда һағынып, беҙҙең өсөн борсолоп, һәр саҡ ғәзиздәр көтә. Һине өйҙә ҡаршылар кешең барлығын белеп, ашҡынып ҡайтыу оло бәхет түгелме ни? Әсәй – беҙҙең өсөн яҡын дуҫ та, серҙәш тә. Ул барҙа үҙебеҙҙе һәр саҡ ышаныслы тоябыҙ. Тормош ҡуйған ауырлыҡтар алдында һынып ҡалмаҫҡа көс бирә беҙгә ҡәҙерле әсәләр. Тормоштоң ҡатмарлы юлдарында дөрөҫ юлды табырға өйрәтәләр. Тик улар ғына уңыштарыбыҙға, ҡаҙаныштарыбыҙға ысын күңелдән ҡыуана белә.\nБалаһы өсөн утҡа-һыуға инергә әҙер булған яҡындарыбыҙ оло хөрмәткә эйә. Беҙгә ошо яҡты донъяны бүләк иткән һөйөклө кешеләребеҙгә мәңгелек дан. Ғәзиз әсәйҙәребеҙгә ҡоростай ныҡлы һаулыҡ теләп, оло рәхмәтебеҙҙе белдерәйек. Йылы һүҙҙәребеҙҙе йәлләмәйек, йышыраҡ әйтәйек. Ошо оло бәхеттең ҡәҙерен белеп йәшәйек.\n« Сәхнә өсөн тыуған ул!\nИң матур шыршы кемдеке? »


Конгресс китапханаһы — Башҡорт Википедияһы\n(Конгресс Китапханаһы битенән йүнәлтелде)\nКонгресс ктапханаһы (ингл. The Library of Congress) — АҠШ-тың милли китапханаһы, Донъяның иң ҙур китапханаһы.Вашингтонда урынлашҡан. АҠШ Конгресының фәнни китапханаһы, хөкүмәт органдарын, фәнни тикшеренеү учреждениеларын, ғилми хеҙмәткәрҙәрҙе, шәхси фирмаларҙы һәм сәнәғәт компанияларын, мәктәптәрҙе хеҙмәтләндерә.\nингл. Library of Congress\nбиблиотекарь Библиотеки Конгресса США[d]\nInformation Bulletin[d] һәм Library of Congress Magazine[d]\nКапитолий[d], Здание Томаса Джефферсона[d] һәм Здание Джона Адамса[d]\nОбщество истории Франции[d], Федерация цифровых библиотек[d], Ассоциация научных библиотек[d], Всемирная цифровая библиотека[d], International Confederation of Architectural Museums[d], Biodiversity Heritage Library Consortium[d], W3C, International Association of Sound and Audiovisual Archives[d], International GLAM Labs Community[d] һәм Geheugen van Nederland[d]\nCenter for the Book[d], Национальный реестр фильмов США[d], Office of the Inspector General, Library of Congress[d], Congressional Research Service[d], Federal Research Division[d], Бюро авторского права США[d], Cataloging Distribution Service[d], National Audio-Visual Conservation Center[d], Library of Congress African and Middle Eastern Division[d], Library of Congress Police[d], American Folklife Center[d], Library of Congress Geography and Map Division[d], Library of Congress, Prints and Photographs Division[d] һәм Music Division, Library of Congress[d]\nAmerican Memory[d], Всемирная цифровая библиотека[d], Библия Линкольна[d], Veterans History Project[d], Library of Congress Linked Data Service[d], Library of Congress Online Catalog[d], Mary Pickford Theater[d] һәм Library of Congress National Digital Library project[d]\nЦифровая публичная библиотека Америки[d]\nАмерика Ҡушма Штаттары, Вашингтон\n598 402 000 ± 1 АҠШ доллары\n164 403 119, 168 291 624 конкрет объект һәм 24 600 488 cataloged book\nCategory:Librarians at the Library of Congress[d]\nКонгресс китапханаһы Викимилектә\nКонгресс китапханаһының махсус бүлеге копирайттар (авторлыҡ хоҡуҡтары) менән шөғөлләнә.\n1 Китапхана тарихы\nДжон Адамс ис. бина\nНигеҙ һалыныу датаһы 1800 йылдың 24 апреле тип һанала, ошо көндә АҠШ президенты Джон Адамс дәүләттең баш ҡалаһын (John Adams) Филадельфиянан Вашингтонға (Washington) күсереү тураһында законға ҡул ҡуя. Пункттар араһында китапханаға китаптар алыу һәм уларҙы һаҡлалыҡ бина һалыу өсөн 5000 доллар (ул ваҡыт өсөн ярайһы ҙур сумма) бүлеү тураһында ла була. Ул китапхананың эш тәртибен билдәләй. Быға ярашлы китапхана менән бары АҠШ президенты һәм вице-президенты, сенат ағзалары, Вәкилдәр палатаһы (АҠШ Конгресы) ғына файҙалана алған. Шуға күрә уны — «Конгресс китапханаһы» тип атала башлаған.\nБашта фондта 740 китап һәм Лондонда һатып алынған Американың өс географик картаһы ғына була. 1801 йылдың 4 мартында президент вәкәләттәрен үтәүгә тотонған киләһе башлыҡ Томас Джефферсон (Thomas Jefferson) китапхана фонды менән ныҡлы шөғөлләнергә тотона, был осорҙа китапхана фонды күпкә тиҙерәк арта башлай. 8 йылдан Джеймс Мэдисон президент булып килә, уның өлөшөнә бик ауыр йөк — 1812—1814 йылдарҙағы Англия менән һуғыш осоронда илгә етәкселек итеү йөгө төшә.\nҺуғыш барышында, 1814 йылдың авгусында Вашингтонды инглиздәр яндырып бөтә. Капитолий бер нимәһе ҡалмай яна, ә унда баһалап бөткөһөҙ йөкмәтле китаптар һаҡланған була. Британ ғәскәрҙәрен ҡыуып сығарғас, Мэдисон китапхананы тергеҙергә бойороҡ бирә. Экс-президент һәм көслө библиофил Джефферсон Конгресҡа ярты быуат буйы йыйған төрлө телдәрҙәге 6487 томдан торған үҙенең шәхси тупланмаһын алырға тәҡдим итә. Ул ваҡытта АҠШ-та был тупланмаға еткән китапхана булмай. Америка тәҡдимде ҡабул итә. 23 940 доллар хаҡ ҡуйыла. Шул ваҡыттан «Конгресс китапханаһы» «Джефферсон китапханаһы» тигән менән тиң булып китә.\n1851 йылда китапхана икенсе тапҡыр ҙур янғын кисерә, был афәттә Томас Джефферсон китаптарының күп өлөшө,фондтағы 55 000 төрлө баҫмаларҙың 2/3 өлөшө янып бөтә. Бер йыл үткәс кенә дәүләт бюджетынан китапхананы тергеҙеүгә 168 700 доллар бүленгән. Был аҡсаның күп өлөшө төҙөлөшкә һәм ремонт эштәренә китә.\n1850-се йылдарҙа Конгресс китапханаһына министрҙар, ҡайһы бер ведомство етәкселәре, АҠШ-тың Юғары суды ағзалары, сәйәси партияларҙың абруйлы етәкселәре, танылған ғалимдар һәм яҙыусылар, эре киң мәғлүмәт сараларының журналистары инә ала башлай .\n1870 йылда башлыса Конгресс китапханаһының шул саҡтағы етәксеһе Эйнсуорт Рэнд Споффорд тырышлығы менән АҠШ-та сыҡҡан баҫмаларҙың барыһынан да Конгресс китапханаһына мотлаҡ бер дана ебәреү тураһында указ ҡабул ителә. Шул осорҙа уҡ дәүләт бюджетынан килгән аҡсаны алыу һәм тотоноу, китапханаға финанс ярҙамы күрһәткәндәрҙе дәртләндереү тәртибе закон нигеҙендә нығытыла.\n1899 — 1939 йылдарҙа китапханаға етәкселек иткән Герберт Патнем китапханалағы китаптарҙы класлаштырыуҙың уңайлы системаһын индерә, етәкселек итеүенең һуңғы йылдарында Конгресс китапханаһы өсөн махсус һалдырылған бинаны аса. Филиалға Конгресс китапханаһына нигеҙ һалған Джон Адамс исеме бирелә. Яңы бинаға 6 500 000$ бүленә. Бина имени Томас Джефферсон исемендәге "белем һарайы"нан алыҫ түгел урынлашҡан.\n1907 йылда Конгресс китапханаһына 40 000 долларға Красноярск сауҙагәре һәм библиофил Г. В. Юдиндың 81 мең дананан торған шәхси китапханаһын һатып ала, унда башлыса рус тарихы буйынса китаптар һәм журналдар тупланған була. Шунан алып бында Рәсәйҙән ситтә иң күп урыҫ телендәге китаптар тупланған (әле Конгресс китапханаһында өс йөҙ мең самаһы урыҫ телендәге баҫма бар).\n1930-се йылдарҙа Джефферсон китапханаһы милли статус ала, ул АҠШ бюджетынан тәү сиратта комплектолау хоҡуғына эйә була.\n1939 — 1944 йылдарҙа китапханаға Арчибальд Маклиш етәкселек итә,1945 — 1953-тә Лютер Эванс була, 1954 — 1974 йылдарҙа «эстафетаны» Куинси Мамфорд ҡабул итә, ә 1975 — 1987 йылдарҙа Дэниел Бурстин етәксе була .\n1980 йылда Конгресс китапханаһының өсөнсө, иң ҙур майҙанлы бинаһы сафҡа инә, уны Джеймс Мэдисон исеме менән атайҙар. Мэдисон бинаһында ер йөҙөнөң барлыҡ төбәктәренән төрлө телдәрҙәге гәзит-журналдары һаҡлана.\nКонгресс китапханаһы ошондай бүләктәр бирә: Клюге премияһы, Гершвин премияһы, Living Legend[en] (инг.) һәм башҡалар.\n↑ Federal Register — (untranslated), 1935. — ISSN 0097-6326\n↑ 20,0 20,1 http://www.loc.gov/about/general-information/\n↑ 21,0 21,1 Year 2018 at a Glance // http://www.loc.gov/about/general-information/\n↑ (unspecified title) — ISSN 2691-3631\n↑ ISSN (Халыҡ-ара стандарт серия номеры)\nКонгресс китапханаһы Викияңылыҡтарҙа\nhttps://ba.wikipedia.org/w/index.php?title=Конгресс_китапханаһы&oldid=943546 ҡабул ителгән\nПоследний раз редактировалась 17 апрель 2020 в 15:48\nБыл бит һуңғы тапҡыр 15:48 17 апрель 2020 үҙгәртелгән.


Яҙ быйыл Ҡыпсаҡ яғынан килә\n15 Март 2019, 12:57\nБайназар ауыл мәҙәниәт йортонда “Яҙ гүзәле” район конкурсының финалы үтте. Унда Байназар, Әбделмәмбәт, Килдеғол, Ҡолғана, Исламбай һәм Тимер ауылдарынан 7 ҡыҙ ҡатнашты: Лиә Тажитова, Зилә Мансурова (Байназар), Рәфилә Мәсәғүтова (Әбделмәмәбәт), Рәсилә Көмөшбаева (Килдеғол), Фәриҙә Айытбаева (Ҡолғана), Гүзәл Әхмәтйәнова (Исламбай) һәм Дилара Ғөбәйҙуллина (Тимер).\nБыл сара республика барлыҡҡа килеүгә 100 йыл һәм халыҡ шағиры Мостай Кәримдең тыуыуына 100 йыл тулыуға бағышланды һәм конкурстың эстәлеге тотошлайы менән бөйөк шағирҙың ижады менән бәйле булды. Һылыуҙар республикаға бәйле һорауҙарға ла яуаптар бирҙе.\n“Айгөл илендә” тип аталған тәүге һынауҙа бәйгеселәр М. Кәримдең ошо исемдәге әҫәренә нигеҙләнеп, үҙҙәре менән таныштырҙы. Бигерәк тә Рәфилә менән Рәсиләнең монологтары баҙыҡ һәм мәғәнәле булыуы менән айырылып торҙо.\nМузыкаль конкурста ҡыҙҙарҙың алтауһы бейеүҙе, Тимерҙән сая ҡыҙ Дилара йырҙы һайлаған. Был ярыш төрөндә Рәфиләнең уҡсы ҡыҙ бейеүе берәүҙе лә битараф ҡалдырманы: бик үҙенсәлекле костюмда - яугир ҡыҙ образында сыҡҡан һылыуҡай үҙенең бейеүсе генә түгел, мәргән уҡсы ла икәнлеген тотош тамаша кимәленә күтәреп дәлилләне.\nФәриҙәнең “Бөрйән ҡыҙҙары” бейеүе лә алҡыштарға күмелде.\nМ. Кәримдең әҫәрҙәрен сәхнәләштереү турында ҡыҙҙарҙың дүртәүһе әҙиптең “Айгөл иле”, ике ҡыҙ “Оҙон-оҙаҡ бала саҡ”, берәү “Ай тотолған төндә” әҫәрен һайлаған ине. Дилара Кендек образын уңышлы ғына асты. Рәсилә әсәһен эҙләп, бөтә кешелеккә мөрәжәғәт иткән Айгөлдө уйнағанда хатта тәндәр семерҙәп китте.\nИнтеллектуаль тур бер аҙ уйландырҙы. Мәҫәлән, районда бөйөк шәхестәребеҙ исемлеген йөрөткән ике генә музей бар. Тик был һорау яуапһыҙ ҡалды. Йәнә Бөрйәндән сыҡҡан артистар тип шағирәләрҙең исем-шәрифтәре аталыуы ла һиҫкәндерә. 100 йыллыҡ тарихы булған Башҡортостаныбыҙҙың тәүге баш ҡалаһы хаҡындағы, герб, флаг тураһындағы һорауҙар ҙа һауала эленеп ҡалды...\nӘ мода күрһәтеү конкурсы күңелдәрҙе күтәреп ебәрҙе – фантазияларын эшкә егеп, ҡағыҙ, полиэтилен һәм башҡа замана материалдарын ҡулланып, ниндәй генә костюмдар әҙерләмәгән ҡыҙҙар!\nИң тулҡынландырғыс мәл дә етте – кем булыр һуң “Яҙ гүзәле – 2019?” Ҡыҙҙарҙың һәр ҡайһыһының йөрәге был мәлдә, моғайын, “бәлки-бәлки” тип типкәндер... “Ҡатын-ҡыҙ – милләт әсәһе” конкурсы финалсыһы, “Һөнәре буйынса иң яҡшыһы” исеменә лайыҡ булған шәхси эшҡыуар Зилә Насретдинова ҡыҙҙарҙың барыһына ла үҙенең шәхси бүләктәрен тапшырҙы. Ә “Берҙәм Рәсәй” партияһының бүләген уның урындағы бүлексәһе сәркәтибе Гөлдәр Йомағолова ҡулынан Фәриҙә Айытбаева алып ҡыуанды.\nЗилә Мансурова “Тамашасы һөйөүе”, Рәфилә Мәсәғүтова “Сая ҡыҙ” призына эйә булды.\nӨсөнсө урында өс һылыу: Лиә Тажитова, Гүзәл Әхмәтйәнова һәм Фәриҙә Айытбаева; Рәсилә Көмөшбаева менән Дилара Ғөбәйҙуллина – икенсе, Зилә Мансурова беренсе урынға сыҡты. Ә Гран-при Әбделмәмбәт ҡыҙы Рәфилә Мәсәғүтоваға тәтене!\nСараны район мәҙәниәт һарайы оҫталары, Байназар мәктәбе уҡыусылары йыр-бейеүҙәр, ҡурай моңдары менән биҙәне.\nСәхнәләге бәйге уйын ғына. Киләсәктә тормош бәйгеләрендә лә шулай сос, тырыш булығыҙ, ҡыҙҙар!


Республика Башлығы Рөстәм Хәмитов Өфөләге перинаталь үҙәктә тыуған тәүге сабыйҙың бәхетле әсәһен ҡотланы // Йәмғиәт | новости башинформ.рф\nРеспублика Башлығы Рөстәм Хәмитов Өфөләге перинаталь үҙәктә тыуған тәүге сабыйҙың бәхетле әсәһен ҡотланы\n10:05, 22 ноября 2016 Йәмғиәт\nРеспублика Башлығы Рөстәм Хәмитов Өфөләге перинаталь үҙәктә тыуған тәүге сабыйҙың бәхетле әсәһен ҡотланы Фото: Олег Яровиков\nӨФӨ, 2016 йыл, 22 ноябрь. /«Башинформ» мәғлүмәт агентлығы, Әлим Фәйезов/.\nБаш ҡалала яңы республика перинаталь үҙәге асылды. 21 ноябрҙә төш ваҡытында Башҡортостандың заманса медицина учреждениеһында тәүге сабый донъяға килде. Иртәнге сәғәт 10-да Ләйсән Вәлинурованы «Тиҙ ярҙам машинаһы» бында алып килде, һәм көндөҙгө 1 тула 20 минутта ул өсөнсө тапҡыр әсә булды, тип хәбәр итә Башҡортостан юлдаш телевидениеһы.\nБала табыу бүлеге мөдире Артур Халиҡов әйтеүенсә, ҡыҙыҡай һау-сәләмәт булып тыуған.\nБыл ваҡиға республика Башлығының да иғтибарынан ситтә ҡалманы. Рөстәм Хәмитов перинаталь үҙәктең баш табибы Фирғәт Байрамғоловтан ҡатынға үҙенең исеменән сәскәләр һәм иҫтәлекле бүләктәр тапшырыуын һораны.\nЛәйсән Вәлинурова һүҙҙәренсә, уға перинаталь үҙәктә бик оҡшаған. «Бында матур, уңайлы, заманса ҡорамалдар», — ти бәхетле әсә.\nРеспублика перинаталь үҙәгенең яңы бинаһы буласаҡ әсәләр өсөн генә түгел, медиктар өсөн дә күптән көтөлгән ваҡиға булды.\n«Үҙәк 2003 йылдан алып эшләй. Әммә беҙҙә бала табыу йорто юҡ ине. Ҡатын-ҡыҙҙарҙы башҡа клиникаларға ебәрә торғайныҡ. Хәҙер үҙебеҙҙә лә бала табырға мөмкин. Башҡарған эшебеҙҙең һөҙөмтәһе күренә», — тип билдәләне үҙәктең баш табибы.\nТөҙөлөш Рөстәм Хәмитовтың шәхси контроле аҫтында барҙы.\nҮҙәкте төҙөү 2011-2016 йылдарҙа Башҡортостандың һаулыҡ һаҡлау тармағын яңыртыу программаһы сиктәрендә 2014 йылдың аҙағында башланды. Учреждение 130 пациентҡа иҫәпләнгән, заманса ҡорамалдар менән йыһазландырылған.


Материалы за Апрель 2017 года » Яйыҡ гәзите | Газета Яик\nЯйыҡ гәзите » Материалы за Апрель 2017 года\nНаурыҙҙар байрам уҙғара25.04.2017\nЯҙ һәм хеҙмәт байрамын бына инде нисә йыл наурыҙҙар бергәләп тыуған ауылдарында уҙғара. Быйыл да традицияны боҙмай “Ауыл көтә улдарын” сараһын планлаштыралар. Быйыл ул ике көн дауамында, 30 апрель -1 майҙа уҙғарыласаҡ.\nАуылды төҙөкләндереү, өмәләр ойоштороу, бала саҡ уйындарын уйнау, кисен клубта марш, өсмөйөш уйнауҙан тыш быйыл наурыҙҙар XVII быуат аҙағында XVIII быуаттың беренсе яртыһында ошо ауылда йәшәгән Ҡобағыш сәсәндең бүләһе атаҡлы Ҡарас сәсәнгә обелиск асасаҡ. Мәғлүм булыуынса, Ҡарас сәсән мәргән уҡсы булған, сараның беренсе көнөндә уҡсылар бәйгеһе лә ойоштороласаҡ, ә 1 майҙа уҡ-ян менән ҡыҙыҡһыныусылар өсөн мастер-класстар уҙғарыу һәм махсус приздар өсөн ярыштар үткәреү күҙаллана.\nШулай итеп, 30 апрель көнө 9.00 сәғәткә наурыҙҙар ауылдаштарын һәм ҡунаҡтарҙы ошо матур сараға көтөп ҡала.\nГүйә ҡанат үҫә иңдәремә\nҠайтып килһәм тыуған ауылыма.\nКөс-дәрт арта кеүек күтәрелһәм\nБоғасты ла тигән тауына.\nХөрмәт итәм, бер туғандай күрәм\nАуылымдың һәр бер кешеһен.\nҠул бирешеп иҫәнләшеп китәм\nБеҙ бит наурыҙалар, ҡан-ҡәрҙәштәр\nБер Яйыҡтың һыуын эскәнбеҙ.\nБоғастының йәшмә таштарында\nТәгәрәшеп уйнап үҫкәнбеҙ.\nҠарас сәсән рухы – күңелдәрҙә\nЙыр-бейеүгә, моңға маһирбыҙ.\nТура һүҙле булыу ҡанға һеңгән,\nУҡыуға һәм эшкә таһылбыҙ.\nСал Ирәмәл кеүек олпат, ғорур\nАҡһаҡалдар йәшәй ауылда.\nҺындырмаған олатайҙар рухын\nҒәрәсәт тә, утлы дауыл да.\nАғинәйҙәр беҙҙә аҡ яулыҡта\nКәңәштәрен бирә йәштәргә.\nУлар фатихаһы тайпылдырмай,\nДәртләндерә изге эштәргә.\nСос егеттәр, һылыу ҡыҙҙар беҙҙә,\nЯҡты ҡараш һәм яғымлы һүҙгә\nҺыуһағандар беҙгә килһендәр.\nБеҙ ҡунаҡсыл, беҙҙең күңел асыҡ\nИзге, яҡты уйлы һәр кемгә.\nБеҙ йәшәйбеҙ дуҫ-туғандар менән\nШөкөр итеп тыуған һәр көнгә.\nОжмах кеүек гүзәл ерҙә тыуып\nИзге йәнле булып үҫкәнбеҙ!\nБеҙ бит наурыҙалар!


“Апимондия” конгрессы илдә умартасылыҡты үҫтереүгә етди этәргес бирәсәк - GTRK.TV — Новости Уфы и РБ\n“Апимондия” конгрессы илдә умартасылыҡты үҫтереүгә етди этәргес бирәсәк\nРеспублика башлығы был хаҡта умартасылыҡ ассоциациялары халыҡ-ара федерацияһы делегацияһы башлығы Филип Маккейб менән осрашыуҙа белдерҙе. Ул Өфөгә “Иң яҡшы умартасы ” Бөтә Рәсәй конкурсын ҡарарға, Башҡортостандың был өлкәләге уңыштары менән танышырға килгән. Иҙел Йәрмөхәмәтов ҡортсолоҡ серҙәренә мәктәптә өйрәнә, ә алған белемен өйөндә нығыта. Хәҙер ул тәжрибәһен республика конкурсында һынап ҡарай. Малайҙың атаһы ла, олатаһы ла умартасы. Умартасыларҙың Бөтә Рәсәй конкурсы унда ҡатнашыусыларҙың һөнәри оҫталығын арттырыу, тәжрибә уртаҡлашыу, умартасыларҙың эшмәкәрлегенә иғтибар йүнәлтеү һәм популярлаштырыу маҡсатында уҙғарылды. Умартасыларҙан тыш, бында соҡлоҡсолар ҙа үҙ-ара көслөнө асыҡланы. Улар ағасты уйып солоҡ эшләп күрһәтте. Бынан тыш, Аҡбуҙат ипподромы янында “Башҡортостан – Рәсәйҙең баллы төбәге”, тип аталған йәрминкә ойошторолдо. Умартасыларҙың Бөтә Рәсәй конкурсынан тыш, Башҡортостандың иң йәш умартасыһы, ҡатын-ҡыҙҙар араһында иң яҡшы умартасы билдәләнә. Бынан тыш, республиканың умартасылар династияһы иғлан ителә. Әле иң оло умартасылар үҙ-ара көслөнө асыҡлай.Конкурста ҡатнашыусылар бер-нисә һынау аша үтте. Уның барышында ысын бал ҡорттары булмағас, умартасыларға еңелдән булманы. Умартасыларҙың Бөтә Рәсәй конкурсында беренсе урынға Илгиз Шәңгәрәев лайыҡ булды, уға 300 мең һум аҡса бирелә. Конкурстың Башҡортостанда уҙғарылыуы юҡҡа түгел. Сөнки, тап республикала иң сифатлы продукция етештерелә. Төбәк умартасылары билдәләүенсә, башҡорт балы Рәсәйҙә генә түгел, сит илдәрҙә лә танылыу алған. 2021 йылда Өфө «Апимондия» халыҡ-ара умартасылар ассоциациялары федерацияһының Умартасылыҡ буйынса конгресын уҙғарыуға дәғүә итә. Умартасыларҙың Бөтә Рәсәй конкурсы беҙҙә юҡҡа уҙғарылмай. Ул үрҙә әйтелгән сараға әҙерлек булып тора.. Башҡортостан башлығы Рөстәм Хәмитов «Апимондия» халыҡ-ара умартасылар ассоциациялары федерацияһы ағзалары менән осрашты. Ойошма етәксеһе Филип Маккейб менән һөйләшеүҙә артабанғы хеҙмәттәшлек юлдары барланды.Башҡортостан тауар балын етештереү, уны эшкәртеү, күстәр һаны, был өлкәлә ғилми эшмәкәрлек буйынса Рәсәйҙә беренсе урында тора. Йыл һайын беҙҙә 6 тонна тауар балы әҙерләнә. Йыл һайын Республиканан 1 миллион тонна ярым бал, шул иҫәптән сит илдәргә 400 мең тонна татлы ризыҡ оҙатыла.


Һорауҙар ҙа теләктәр ҙә күп булды\nУҙған аҙнала Сибайҙа эш сәфәре менән Башҡортостан Республикаһы Башлығы хакимиәте һәм төрлө министрлыҡ вәкилдәре булып китте. Улар ҡаланың социаль әһәмиәтле объекттарын ҡараны, шәхси һорауҙар буйынса граждандарҙы ҡабул итте һәм киңәйтелгән кәңәшмә үткәрҙе.\nБашҡортостан Республикаһы Башлығы хакимиәте етәксеһенең урынбаҫары Р.Х.Дилмөхәмәтов һәм Сибай ҡалаһы ҡала округы хакимиәте башлығы Х.Х.Сөләймәнов оҙатыуындағы делегация Сибай ТЭЦ-ында ремонт эштәренең барышы һәм объекттың йылытыу миҙгеленә әҙерлеге менән танышты. Артабан улар Башҡортостан Республикаһы Мәғариф министры Г.Шафиҡова менән бергәләп гимназия, Балалар һәм үҫмерҙәр мәктәбе һәм филармонияны ҡараны. Киләсәктә мәғариф учреждениеларына капиталь ремонт үткәреү, филармонияны реконструкциялау мәсәләләрен хәл итеүҙә ярҙам күрһәтергә вәғәҙә бирҙе.\nАртабан Балалар ижады үҙәгендә шәхси һорауҙар буйынса граждандарҙы ҡабул итеү ойошторолдо. Был көндө Урал аръяғы райондарынан килгән халыҡты һәм сибайҙарҙы Башҡортостан Республикаһы Башлығы хакимиәте етәксеһенең урынбаҫары Р.Х.Дилмөхәмәтов, Башҡортостан Республикаһы Мәғариф министры Гөлназ Шафиҡова, Һаулыҡ һаҡлау министры урынбаҫары Рәмил Хәмитов, Хеҙмәт һәм халыҡты социаль яҡлау министры урынбаҫары Юрий Мельников, Ер һәм мөлкәт мөнәсәбәттәре министры урынбаҫары Азамат Хәсәнов, Торлаҡ-коммуналь хужалығы министры урынбаҫары Юрий Кислицын, Транспорт һәм юл хужалығы буйынса дәүләт комитеты рәйесенең беренсе урынбаҫары Альберт Сөләймәнов, Төҙөлөш һәм архитектура буйынса дәүләт комитеты рәйесе урынбаҫары Илдар Йәһүҙин, Торлаҡ һәм төҙөлөш күҙәтеүе буйынса дәүләт комитеты рәйесенең беренсе урынбаҫары Андрей Крылов, Башҡортостан Республикаһы Прокурорының граждандарҙы ҡабул итеү буйынса өлкән ярҙамсыһы Ләйсән Хөснийәрова, «Рәсәй юристары ассоциацияһы»ның Башҡортостандағы бүлексәһе ағзаһы Азат Fүмәров ҡабул итте. Был көндө халыҡты борсоған мәсьәләләр ҙә, теләктәр ҙә күп яңғыраны.\nМәҫәлән, Сибай ҡалаһының Ҡамыш-Үҙәк ҡасабаһы территориаль йәмәғәт үҙидаралығы рәйесе Хәмитйән Сафа улы Мөрсәлимов Башҡортостан Республикаһы Башлығы хакимиәте етәксеһе урынбаҫары Р.Х.Дилмөхәмәтовҡа Ҡамыш-Үҙәк йылғаһы аша автомобиль күперен ремонтларға, Революция һәм Комсомол урамдарын яҡтыртыу, юлдарға ҡырсынташ түшәү һәм асфальтлау, йылғаның ярҙарын киңәйтеү һәм таҙартыу, Крупская урамына газ һәм һыу үткәреү мәсьәләләре менән мөрәжәғәт итте. Рәмил Хөрмәт улы атап үткән проблемаларҙы хәл итеүҙе ҡала етәкселегенә йөкмәтте һәм контролдә тотасағын әйтте.\nТранспорт һәм юл хужалығы буйынса дәүләт комитеты рәйесенең беренсе урынбаҫары Альберт Мөхәмәт улы Сөләймәновҡа үҙҙәрен борсоған һорауҙар менән 19 кеше килгәйне. Уларҙың күбеһе ҡала һәм ҡала-ара тәғәйенләнештәге йәмәғәт транспорты һәм «Газель» маршрут таксиһының графигы менән ҡәнәғәт түгеллеген белдерҙе. Мәҫәлән, күптән түгел «Башавтотранспорт» предприятиеһы һәм шәхси эшҡыуарҙар араһында конкурс нигеҙендә һәр маршрутҡа пассажирҙарҙы йөрөтөүсе «хужалар» билдәләнде. Һөҙөмтәлә, Иҫке Сибайға тик «Башавтотранс»тың автобустары, ә Алтын ҡасабаһына, киреһенсә, тик «Газел»дәр йөрөй. Халыҡ бының менән риза түгел. Хәҙер алтындар «Башавтотранс» предприятиеһының ПАЗ-иктарын ҡайтарыуҙарын һорай. Ә иҫке сибайҙарға, киреһенсә «Газел»дәр кәрәк икән. Альберт Мөхәмәт улы пассажирҙарҙы йөрөтөүгә тендерҙы үрҙә әйтелгән предприятиеларҙың отоуы һәм был юҫыҡта ниндәйҙер үҙгәрештәр индереүе ауыр булыуын билдәләне. Әммә мөрәжәғәт итеүселәрҙең үтенесе буйынса килеп тыуған мәсьәләне ыңғай хәл итергә тырышасағын әйтте.\nБашҡортостан Республикаһы Мәғариф министры Г.Р.Шафикова сибайҙарҙың әүҙем булыуын һыҙыҡ өҫтөнә алды.\n—Халыҡтың матур-матур теләктәр менән мөрәжәғәт итеүе ҡыуандыра. Киләсәктә улар таусылар ҡалаһында шәхси мәктәп һәм шәхси балалар баҡсаһы асыу ниәте менән янып йәшәй. Бындай башлан-ғыстарҙы беҙ хуплайбыҙ һәм ярҙам итергә тырышасаҡбыҙ,—тине Гөлназ Радмил ҡыҙы.\nКөндөң икенсе яртыһында Башҡортостан Республикаһы Башлығы хакимиәте һәм төрлө министрлыҡ вәкилдәре, урындағы етәкселәр һәм йәмәғәт эшмәкәрҙәре ҡатнашлығында киңәйтелгән кәңәшмә үтте. Көнүҙәккә сығарылған мәсьәләләрҙе уртаға һалып һөйләшеп, кәңәшләшкәндән һуң, йомғаҡлау һүҙе менән Сибай ҡалаһы ҡала хакимиәте башлығы Х.Х.Сөләймәнов сығыш яһаны. Ул Урал аръяғына етди иғтибар һәм ышаныс күрһәткәндәре өсөн республика етәкселегенә рәхмәт белдерҙе.


Башҡортостанда Бөйөк Ватан һуғышы ветерандарына һәм инвалидтарына мобиль телефон тараталар\n27 Май 2020, 15:30\nБашҡортостанда Бөйөк Ватан һуғышы ветерандарына һәм инвалидтарына бушлай мобиль телефон таратыла. Акция «Берҙәм Рәсәй» партияһының һәм «Еңеү ирекмәндәре» Бөтә Рәсәй йәмәғәт хәрәкәтенең берлектәге проекты сиктәрендә уҙғарыла.\nӘлеге ваҡытта республикала меңгә яҡын ветеран-фронтовик йәшәй. Уларҙың һәр береһенә шәхси ҡулланыу өсөн гаджет һәм лимитһыҙ льготалы тариф бирелә.\nПартияның төбәк башҡарма комитеты етәксеһе Рөстәм Әхмәҙинуров һөйләүенсә, алдан мобиль ҡоролмаларҙың хәтеренә социаль хеҙмәттәр, ирекмәндәр, медицина учреждениеларының номерҙары индерелә. Был пандемия шарттарында бик мөһим. Бынан тыш, бөтә аппараттарҙың да «SOS» төймәһе һәм ҙур баҫмаҡтары бар.\nВетерандарға сим-карталар ҡуйылған телефондарҙы быйыл 22-24 июндә тапшырырға йыйыналар. Республика район-ҡалаларында уларҙы таратыу менән социаль хеҙмәткәрҙәр, депутаттар һәм ирекмәндәрҙән торған мобиль бригадалар шөғөлләнә.


«Киске Өфө» гәзитенең сайты - ЯҘҒЫ ХӘҮЕФТӘР - 2022 - Мәҡәләләр\nКөн йылыныу менән кешеләргә тағы ике хәүеф янай. Уның береһе талпан булһа, икенсеһе - сысҡандар. Уларҙың икеһе лә инвалидлыҡҡа, хатта үлемгә килтергән ҡурҡыныс вирус тарата. Уларҙан нисек һаҡланырға? Ниндәй иҫкәртеү саралары бар? Медицина профилактикаһы врачы Маргарита Әнүр ҡыҙы УтицкаЯ шул хаҡта һөйләй.\nТалпан энцефалиты менән ауырыусыларҙың күп өлөшө май-июнгә, ҡайһы берҙә июлгә тура килә. Шуға күрә айырыуса ошо мәлдә һаҡлыҡ сараларын күреү мөһим. Инкубация осоро - 10-14 көн. Сир юғары температура, баш ауыртыуы, уҡшытыу менән башлана. Шулай уҡ муйын, яурын, күкрәк, арҡа һәм мускулдар ауыртыуы күҙәтелә. Бөжәктән һаҡланыу өсөн ябай ғына ҡағиҙәләрҙе үтәгеҙ. Урманға, йылға буйына сыҡһағыҙ, ябыҡ, еңле кейем кейегеҙ. Салбар балағын итек, ботинка ҡуңысына тығығыҙ. Ҡолаҡ, муйынды ҡаплап торһон өсөн яулыҡ ябынығыҙ. Мазь һәм спрей-репиленттар ҡулланығыҙ. Ике сәғәт һайын үҙегеҙҙең, бер-берегеҙҙең өҫтөн тикшерегеҙ. Ял итергә туҡтаһағыҙ, асыҡ, таҙа урынды һайлағыҙ. Ҡайтҡас та өйгә инмәҫ борон өҫкө кейемегеҙҙе сисеп ҡағығыҙ, өйгә ингәс, тәнегеҙҙә талпандың юҡлығын тикшерегеҙ.\nӘгәр талпан ҡаҙалһа, мөмкин тиклем тиҙерәк дауаханаға, фельдшер-акушерлыҡ пунктына мөрәжәғәт итегеҙ. Вирусҡа тикшереү үтеү һәм, кәрәк булһа, ваҡытында дауалана башлау өсөн врач-инфекционисҡа барығыҙ. Бөжәктә энцефалит вирусы асыҡланһа, уға ҡаршы иммуноглобулин һалдырығыҙ. Препаратты талпан ҡаҙалғандың дүртенсе көнөнән дә ҡалмай һалдырыу мөһим.\nБөжәкте ни тиклем тиҙерәк сығарһаң, инфекцияның ҡанға эләгеү хәүефе шул тиклем аҙыраҡ. Медицина учреждениеһына барыу мөмкинлеге булмаһа, уны үҙаллы алырға теләһәгеҙ, түбәндәге ҡағиҙәләрҙе үтәгеҙ:\n- талпанды пинцет йәки еп менән эләктереп, уны һытып ҡуймаҫ өсөн ҡабаланмай ғына тартып алығыҙ, сөнки ул һытылһа, эсендәге ағыуы яра аша организмға эләгәсәк.\n- ҡаҙалған урынды 70 процентлы спирт, 5 процентлы йод йәки башҡа төрлө дезинфекция сараһы менән эшкәртегеҙ;\n- талпанды сығарғас, ҡулығыҙҙы һабынлап йыуығыҙ.\nСығарыу өсөн башҡа ысул ҡулланмағыҙ. Мәҫәлән, бөжәкте ҡурҡытыр өсөн ул ҡаҙалған урынға көнбағыш майы йәки башҡа еҫле шыйыҡса һөртөү хәлде ҡатмарлаштыра ғына.\nТалпандың вируслы икәнен билдәләү өсөн уны тере килеш яҡшы ябылған һауытта лабораторияға тапшырырға кәрәк. Тикшергәс, тешләнгән кеше прививка эшләтмәгән булһа, талпан ҡаҙалғандан һуң 96 сәғәт дауамында энцефалитҡа ҡаршы иммуноглобулин индерелә. Шулай уҡ 21 көн буйына ул кеше күҙәтеү аҫтында була. Боррелиоз, гранулоцитар анаплазмоз, моноцитар эрлихиоз кеүек башҡа төрлө инфекциялар асыҡланһа тейешле дауалау билдәләнә. Әгәр талпан ҡаҙалғандан һуң бер ай дауамында температурағыҙ күтәрелһә, үҙегеҙҙе насар тойһағыҙ, урыны ҡыҙарып ҙурайып торһа, врачҡа мөрәжәғәт итегеҙ.\nГеморрагик биҙгәк - бөйөрҙө һәм ҡан тамырҙарын зарарлаған тәбиғи сығанаҡлы ауырыу. Йорт һәм ҡыр сысҡандары таратҡан вирус уларҙың кибеп, саң менән һауаға таралған бүлендеһе аша кешегә күсә. Уны күп осраҡта урманға, һунарға, балыҡҡа барғанда, еләк, бәшмәк йыйғанда, ауыл хужалығында, баҡсала, дачала, гараж һәм һарай-ҡурала саңлы эш башҡарғанда йоҡторалар.\nАуырыуҙың тәүге билдәләре 14-тән 20 көнгә тиклем барлыҡҡа килә: тән температураһы ҡапыл 38-40 градусҡа тиклем күтәрелә, баш һәм мускулдар ауырта, дөйөм хәлһеҙлек күҙәтелә, ҡайһы берҙә уҡшыта. Һуңғараҡ бил, эс ауырта, тән тиреһенә сабыртма сыға, күҙҙәр насар күрә. Был сир менән ир-егеттәр йышыраҡ ауырый. Саңлы эш башҡарғандан йәки тәбиғәттә булғандан һуң 1,5 ай дауамында ауырыу билдәләрен тойһағыҙ, дауаханаға мөрәжәғәт итеү мөһим.\nТөп иҫкәртеү сараларына түбәндәгеләр инә:\n- ҡапҡан, ағыу ҡулланып, кимереүселәргә ҡаршы даими көрәш алып барыу;\n- саңлы эш башҡарғанда бирсәткә, респиратор, мамыҡ-марля битлек кейеү;\n- кимереүселәр йөрөгән хужалыҡ бинаһында эшләр алдынан уны елләтеү, дезинфекция сараларын ҡулланып йыуыу, эш тамамланғас, ҡулды һабынлап йыуыу;\n- аҙыҡ-түлекте кимереүселәр инмәһен өсөн ябыла торған һауыттарҙа һаҡлау, сысҡан ашаған ризыҡты ташлау;\n- туҙанлы эш ваҡытында тәмәке тартмау, ҡулды ауыҙ, күҙ, танау тирәһенә яҡын килтермәү;\n- тәбиғәткә сыҡҡанда ял итеү өсөн ҡыуаҡлыҡ, кипкән үлән, ҡороған ағастар ятҡан урындан йыраҡ урындарҙы һайлау.\nОшо ябай ғына ҡағиҙәләрҙе үтәһәгеҙ, үҙегеҙҙе хәүефтән һаҡларһығыҙ.\nЛәйсән СӘЛИХОВА яҙып алды.\n"Киске Өфө" гәзите, №16, 2022 йыл\nЯҙылған: 22.04.22 | Ҡаралған: 170


Рөстәм Хәмитов Ҡаҙағстандың Павлодар өлкәһе делегацияһы менән осрашты // Иҡтисад | новости башинформ.рф\n13:00, 23 мая 2018 Иҡтисад\nРөстәм Хәмитов Ҡаҙағстандың Павлодар өлкәһе делегацияһы менән осрашты Фото: Олег Яровиков\nРеспублика йортонда Башҡортостан Башлығы Рөстәм Хәмитов Ҡаҙағстан Республикаһының Павлодар өлкәһе делегацияһы менән осрашты. Уны төбәк аҡымы Булат Бакауов етәкләй. Яҡтар хеҙмәттәшлекте нығытыу мөмкинлектәрен, иҡтисадтың һәм социаль өлкәнең төрлө тармаҡтарында берлектәге проекттарҙы тормошҡа ашырыу мәсьәләләрен тикшерҙе.\nҺуңғы сирек быуат эсендә Рәсәй-Ҡаҙағстан төбәк-ара хеҙмәттәшлеген үҫтереү өсөн уңайлы шарттар булдырылған, тип билдәләне республика етәксеһе. Уның нигеҙе – Рәсәй Федерацияһы һәм Ҡаҙағстан араһында ныҡлы килешеү. Берҙәм иҡтисади киңлек ғәмәлдә.\n– Шуныһы мөһим: башҡорт һәм ҡаҙаҡ халыҡтарының этник, мәҙәни яҡынлығы Рәсәй-Ҡаҙағстан мөнәсәбәттәрен нығытыуға булышлыҡ итә, – тине Рөстәм Хәмитов. – Беҙ Павлодар өлкәһе менән күп яҡлы бәйләнештәрҙе киңәйтеүгә ҙур әһәмиәт бирәбеҙ. Перспективалы йүнәлештәребеҙ Булат Жумабәк улы менән ҡул ҡуйған хеҙмәттәшлек тураһында килешеүҙә сағылыш тапты. Был килешеү оҙаҡ йылдар эшләр тип ышанам.\nТөбәк башлығы билдәләүенсә, Башҡортостандың Ҡаҙағстан менән тауар әйләнеше уҙған йыл йомғаҡтары буйынса 392 миллион доллар тәшкил иткән, шуның 360 миллион доллары – экспорт тауарҙары. Өҫтәүенә Башҡортостандың БДБ илдәре менән тауар әйләнешенең 40 проценты Ҡаҙағстанға тура килә.\nРеспублика етәксеһе фекеренсә, нефть эшкәртеү һәм нефть химияһы, ауыл хужалығы, шулай уҡ мәғариф һәм мәҙәниәт төбәк-ара хеҙмәттәшлектең төп йүнәлештәре булып тора. Рөстәм Хәмитов алдағы йылдарҙа Башҡортостанда уҙғарыу күҙалланған ҙур халыҡ-ара саралар хаҡында һөйләне һәм Павлодар делегацияларын уларҙа ҡатнашырға саҡырҙы.\n– Һеҙҙең менән эшләү өсөн мөмкинлектәр бик күп. Беҙ сауҙа-әсәнәғәт палаталары буйынса эште әүҙемләштерергә тәҡдим итәбеҙ. Дөйөм алғанда, бизнес, власть структураларын уҙып китеп, үҙ-ара эш итеүҙе, тейешле эште яйға һалыу һәм тиҙ арала һөҙөмтә алыу мөмкинлегенә эйә, – тип билдәләне Башҡортостан Башлығы. – Был сәфәр делегацияғыҙ өсөн ҡыҙыҡлы булыуын күрһәтте. Хеҙмәттәшлек офоҡтарын киңәйтеү өсөн тиҙҙән Павлодар өлкәһенә барырбыҙ тип өмөтләнәбеҙ.\nБулат Бакауов делегацияның хеҙмәттәшлек тураһында килешеүгә ҡул ҡуйғандан һуң Башҡортостанға өсөнсө тапҡыр килеүен хәбәр итте. Аҡым ике төбәк тә һөҙөмтәле эш итә алған төп өлкәләрҙе һанап үтте, айырыуса нефть эшкәртеүҙе һәм нефть химияһын билдәләне.\n– Шуны әйтеп үтергә кәрәк: ғәмәлдәге хеҙмәттәшлек тағы ла ике йүнәлеш буйынса киңәйә ала: был һыу төбөндәге нефть шламын эшкәртеү технологияһын һәм завод схемаһына гудронды бөтөрөү ҡулайламаһын индереү, – тине Булат Бакауов. – Ошо мәсьәләләр буйынса һөйләшеүҙәр бара. Һеҙҙең ярҙамығыҙ менән әлеге проекттарҙы тормошҡа ашырырбыҙ тип ышанабыҙ.\n– Һуңғы ваҡытта мин кооперация темаһына ҙур иғтибар бүләм. Беҙгә лә «Башҡортостан Республикаһы – Павлодар өлкәһе» кооперативын ойошторорға, өҫтөнлөктәребеҙҙе файҙаланып, бер-беребеҙгә ярҙам итергә, үҫешергә һәм алға барырға кәрәк, – тине Рөстәм Хәмитов осрашыу аҙағында. – Өҙлөкһөҙ эшләһәк, ҡыҙыҡлы үҫеш варианттарын табырбыҙ, әлбиттә. Улар бар, улар күренә, эшләргә генә кәрәк.\nТеги: Башҡортостан Башлығы, төбәк-ара хеҙмәттәшлек


Һепертке, тырма, көрәк — иртәгә ҡулда кәрәк! - Юлдаш\nХәзиев Рәмил дуҫтарым Эй\nДуҫтарға - ТХЙ - Хәзиев Рәмил\nТалип - Гөлдәр Ишҡыуатова көйө һәм һүҙҙәре. - Ишҡыуатова Гөлдәр\nҺепертке, тырма, көрәк — иртәгә ҡулда кәрәк!\nҺепертке, тырма, көрәк — иртәгә ҡулда кәрәк! https://bash.news/yuldash/39625_epertke_tyrma_krk_irtg_ulda_krk/?lang=bash\n12 апр 2019, 19:15-17\n— Яҙ. Ҡарҙар ирей, һыу таша, талдар бөрөһөн аса һәм… мөхитте таҙартыу бурысы баҫа. Өмәләр тураһында һүҙ — иртәгә сираттағына сығырға әҙерләнәбеҙ.\nБашта, ғәҙәттәгесә, инеш һүҙ әйтәйек.\nҠарашты төпкә — әлеге эш шәмбеләренә (башҡортса шәмбеэш тип бер һүҙ итеп атайыҡмы — шулай итәйек һуң, әйҙәгеҙ), ташлаһаҡ, ул СССР дәүеренә төшә. Баһа үҙенә төрлөсә. Өлкән быуын ҙур байрам тип иҫләй. Бер өлөшө, бәлки, бушлай көсләп эшләтеү, тип танауын сиралыр. Нимәһе ғәжәп — икеһе лә дөрөҫ бит: совет хакимлығының тәүге йылдарында, революцион энтузиазм тыуҙырған ошо күренешкә халыҡ ысынлап та үҙ ирке менән ҡушыла бит. Артабан, әлеге эске ынтылыш һүрелә төшкәс, шәмбеэштәр, йәкшәмбеэштәр системала нығына, социалистик йәшәү рәүешенең үҙенсәлекле һыҙатына әүерелә.\nТәүге коммунистик өмә тип китаптарҙа 1919 йылдың 12 апрелендәге, Мәскәү-Ҡазан тимер юлының Мәскәү-Сортировкалау станцияһы депоһындағы, эштең аталғанын иҫләйбеҙ — шәмбегә ҡарай төндә (исеме шунан китә) ун биш кеше хеҙмәт көнөнән һуң цехҡа паровоз йүнәтергә яңынан килә. Ә 10 майҙа инде тимер юлда күмәк өмә ойошторола, был Лениндың «Бөйөк башланғыс» атамалы мәҡәләһенә нигеҙ була. Хәрәкәттең ныҡ иркен йәйелеүе 1920 йылдың ғинуарында тормошҡа аша — меңәрләгән эшсе фронтҡа ярҙам йөҙөнән бушлай эшләй. 1 майҙа Бөтә Рәсәй коммунистик шәмбеэше уҙғарыла. Совет дәүләте башлығы Владимир Ленин да ҡатнаша. Аҙаҡ был коммунистик пропагандала ғайәт ихлас файҙаланыла. Маяковский «Яҡшы!» тигән поэмаһында шундай шәмбеэштәр тураһында яҙа ла бит инде\n«Шәмбеэш» төшөнсәһе Советтар Союзында ғына була һәм бөгөн ул тарҡалғандан һуң хасил ҡылынған дәүләттәрҙә генә билдәле, үҙең эшләгән йә йәшәгән ереңде яҙлы-көҙлө таҙартыуҙан ғибарәт.\nБашҡортостанда бик әүҙем башҡарыла — әйтелгәнсә, иртәгә, 13 апрелдә, бөтә республика ҡайнап торор. Һәр хәлдә беҙ барығыҙҙы ла саҡырабыҙ — «Юлдаш» радиоһы тулыһынса сығырға йыйына. Майҙандарҙа күңелле йырҙар яңғырап торор. Йәмәғәт эше менән дә шөғөлләнеп алайыҡ шулай.\nОшо турала һөйләшер өсөн студияға Өфө ҡалаһы Ленин районы коммуналь хужалыҡ һәм төҙөкләндереү бүлеге етәксеһе Илдар Юланов менән Совет районы хакимиәте вәкиле Луиза Шәптиеваны саҡырҙыҡ.\nЮлдаш Y.Metrika: 27\n19:12, 19 дек\nАзат Йыһаншин: Табип- кешене, ветеринар кешелекте ҡотҡара\n19:12, 12 дек


Татлы ғазап. Рәзилә Ырыҫҡужина\n24 Март 2020, 21:35\nҺылыу менән Һандуғас дүрт йыл инде Сибайҙа медицина училищеһында уҡыйҙар. Сығыштары менән бер райондан булһалар ҙа, ауылдары икеһенеке ике яҡта. Һылыу – Үҙәндән, Һандуғас – Бәхтиәрҙән. Әле Һылыуҙарға ҡайтып килеүҙәре. Тыуған көн байрамына. Кеткелдәшеп, сөкөрҙәшеп йүгерә атлай килгән ҡыҙҙарҙы Һылыуҙың әсәһе Фәриҙә апай ҡапҡа тышынан ҡаршыланы. – Эй, балаҡайҙар! Ауылға йәм биреп ҡайтып килә бит улар! – Һаумы, әсәкәйем! – Һауғынаһығыҙмы, Фәриҙә апай!\nҺылыу менән Һандуғас дүрт йыл инде Сибайҙа медицина училищеһында уҡыйҙар. Сығыштары менән бер райондан булһалар ҙа, ауылдары икеһенеке ике яҡта. Һылыу – Үҙәндән, Һандуғас – Бәхтиәрҙән. Әле Һылыуҙарға ҡайтып килеүҙәре. Тыуған көн байрамына.\nКеткелдәшеп, сөкөрҙәшеп йүгерә атлай килгән ҡыҙҙарҙы Һылыуҙың әсәһе Фәриҙә апай ҡапҡа тышынан ҡаршыланы.\n– Эй, балаҡайҙар! Ауылға йәм биреп ҡайтып килә бит улар!\n– Һаумы, әсәкәйем!\n– Һауғынаһығыҙмы, Фәриҙә апай!\n– Һаубыҙ, балаҡайҙар! Дүрт йыл буйы, ана алып ҡайтам, бына алып ҡайтам, тигән Һандуғасты ла күрергә насип булды, – тип Фәриҙә апай Һандуғастың ҡулын тағы бер ҡыҫып, уға ентекләберәк ҡараны. – Әйҙә, тура өйгә инәбеҙ. Һылыуҙың атаһы ла хәҙер ҡайтып етер. Уға тиклем сәй эсеп, мунса инеп алырһығыҙ иркенләп.\nҠыҙҙар тағы бер-береһенә йылмайышып ҡарашты ла, тап-таҙа итеп йыуылған, әле кибеп өлгөрмәгән тупһаның һап-һары иҙәненә баҫырға ҡыймай, аяҡ кейемдәрен систе.\n– Әсәй, мин ялға ял итергә түгел, һине ял иттерергә ҡайтам. Иҙән йыуыуҙы, исмаһам, миңә ҡалдырһаңсы, – тип ризаһыҙлыҡ белдерҙе Һылыу.\nФәриҙә апай өндәшмәне, ҡыҙының арҡаһынан һөйҙө генә.\nҺылыу ғаиләлә кесе бала. Раушан ағаһы бар. Ағай кеше әрме хеҙмәтен тултырып ҡайтты ла, бына икенсе йыл инде ауылда бригадир ярҙамсыһы булып эшләй.\nХәбәрҙәрен ярышып һөйләп, Фәриҙә апайҙың әҙерләгән тәм-томдары менән оҙаҡ итеп сәй эсте әхирәттәр. Һөйләшкән арала, Һылыу әсәһенән ағаһын да һораштырғыланы. Ләкин әсәһе, уның шул инде, һәр ваҡыттағыса, тигән яуаптан ары китмәне.\nМунса кергәндә, Һандуғас әхирәтенән тағы һораша ҡуйҙы:\n– Бер ҙә, ағайым, тип һөйләгәнең юҡ ине. Кем ул, ҡайҙа эшләй, ғаиләлеме?\nҺылыу бер аҙ өнһөҙ ҡалды. Шунан әхирәтенең һораулы ҡарашына:\n– Алдан уҡ әйтеп ҡуям, Раушанға ғашиҡ була күрмә! Бына хәҙер беҙ мунсанан сығыуға, өйҙә буласаҡ, ә һин уға әйләнеп тә ҡарама, йәме. Ярамай.\n– Ҡыҙыҡ. Ә ниңә?\n– Ағайым ныҡ сибәр, һәйбәт, аҡыллы егет. Артынан илап, яратып йөрөүсе ҡыҙҙар ҙа бар. Тик ул берәүгә лә ҡарамай.\n– Хәҙер әйтәсәк һүҙемде ысынға алмай, көлһәң, үпкәләйем.\n– Көлмәм инде, улай янағас.\n– Күрше ауылдан Милә исемле ҡатын арбаған уны. Миләнең ғаиләһе, балалары бар. Ире менән йәшәй. Раушан унан башҡа бер кемде күрмәй ҙә, һиҙмәй ҙә. Бына шулай харап булған әҙәм ул…\n“Ҡыҙыҡ икән. Әкиәттәрҙә генә арбайҙар, сихырлайҙар, тормошта улай буламы икән ни? Ыста. Буш хәбәр икән, ти”, – Һандуғас был уйҙарын әхирәтенә өндәшмәне.\n– Хыянат менән Мөхәббәт һүҙгә килешкән бер заман. Хыянат Мөхәббәтте үтә ышаныусан, үтә лә ғазаплыһың, тип ғәйепләй икән. Ә Мөхәббәт, тегеһен алдаҡсынан һалдыра, ти. Һуғышыр сиккә еткән былар. Улар янынан үтеп барған Ир Кеше, бәхәсте сисәм тип, оҙаҡ уйлап тормай, икәүһен дә бер юлы йылғаға ырғытҡан да киткән. Ағын һыуҙан Мөхәббәт менән Хыянат бергә ҡушылып, бер-береһенә сырмалып килепсыҡҡан да, Сихырға әйләнгән, ти. Тап шул мәлдә былар янынан Ҡатын Кеше үтеп барған. Һыуҙан өшөп сыҡҡан Сихыр, йылыныр өсөн һиҙҙермәй генә Ҡатын йөрәгенә ингән дә ятҡан, тип һөйләй торғайны өләсәйем. Шунан башлап, ҡатын-ҡыҙ мөхәббәтте еңә алмаһа, Сихырҙы эшкә егә икән, – тип, Һылыу ауыр көрһөндө лә, сикәһенән әллә эҫелә бүленеп сыҡҡан тирен, әллә күҙ йәшен һөртөп ҡуйҙы. Һандуғас, әкиәт тыңлап кинәнгән балалай, йылмайып ҡына алды. Эштең ниҙә икәнлеген төшөнөп етмәй шул әле.\nҠыҙҙар мунсанан сығыуға, Һылыуҙың атаһы, ағаһы өйҙә ине. Улар менән күрешкән мәлдә, Һандуғас тертләп ҡуйҙы. Раушан иҫ китмәле сибәр икән! Ә күҙәһе! Олпат ҡына түгел, баһадир! Һылыу күҙҙәре ялтырап киткән әхирәтен етәкләй һалып, бүлмәгә тартып индерҙе:\n– Ағайыма ғашиҡ булмайһың, ишетһен ҡолағың!\n– Абау, һин көнләшәһең дә!\n– Юҡ, көнләшмәйем. Я-ра-май!\nҺандуғастың башынан әллә ниндәй уйҙар йүгереп үтте. Ҡыҙ уларҙың береһен генә тотоп, ҡысҡырып әйтеп өлгөрҙө:\n– Эх, ошо егеттән бер генә малай тапһам, ғүмер буйы яңғыҙ йәшәһәм дә риза булыр инем!\nҺылыу ҡурҡып китте:\nҮҙен тиҙ генә тәртипкә килтерҙе лә, Һандуғас аш бүлмәһенә ярҙамлашырға сыҡты. Раушан менән танышыу шатлығы ҡунаҡ ҡыҙҙың эсенә һыймай, эмоцияларын тотор өсөн ул йылмайып тик йөрөй. Һылыу бер нисә тапҡыр уға ныҡ текәлеп ҡараны.\nЛәкин ундай ҡараш, йәки “ярамай” һүҙе генә уны туҡтата алмаҫы көн кеүек асыҡ. Һандуғас тәү күреүҙән ғашиҡ булды!\nТыуған көн табыны ҡәҙимге генә күңелле үтте. Һылыуҙың атаһы менән әсәһе йәштәрҙең үҙҙәрен генә өйҙә ҡалдырып, туғандарына китте. Раушан да әллә ҡайҙа сығып юғалды. Һылыуҙың класташтары Һандуғасты үҙҙәренекеләй яҡын күреп, ауылса ябай аралаштылар. Тик Һандуғас ҡына уларға шатланманы. Ул уйҙары менән Раушан янында ине. Ә Раушандың кем янында булыуы Һандуғасты борсомай ҙа…\nТабын таралып, йәштәр урамға, клубҡа йыйына башлағас, Һандуғас:\n– Һылыу, минең башым ауыртып тора. Клубҡа сығып тормам, йәме…\nҺылыу әхирәтенең хәйләһен тиҙ аңланы. Шуға тартҡылашманы. Ә Һандуғас, “ауыртҡан” башын онота һалып, яңы ғына ҡайтып ингән Раушан янына, төпкө бүлмәгә үтте.\n– Һеҙҙә ҡунаҡты шулай һыйлайҙармы ни? Тамағым кипте, сәй ҙә яһап биреүсе юҡсы, – тип хәйләкәр йылмайып, ул егет янына килеп ултырҙы.\nРаушан, аптырап, Һандуғасты тәү күргәндәй ҡараны ла:\n– Баяғыла һеңлемә әйткән һүҙҙәреңде ысынлап әйттеңме? – тип һораны.\n– Биллаһи, ысын!\n– Улайһа, әйҙә, мин һиңә Улаҡ буйын күрһәтәм. Ыңғайында үҙем тураһында ла һөйләрмен. Тиҙ үк кире уйларһың, – тип ул һалҡын ҡараш ташланы ла, Һандуғасты етәкләп, сығып китте.\nУлаҡ буйҙары… Ҡайындарының һомғоллоғона ҡыҙҙар көнләшер. Толомдарын ҡашмау аҫтына йәшереп, бейергә төшкән һылыуҙар! Талғын ел ыңғайына улай-былай бөгөлөп, күңелде иҙрәтә. Төн булыуға ҡарамаҫтан, был сихрилыҡ үҙен һиҙҙермәй ҡалмай. Һине үҙ ҡосағына алып, иркәләргә тартынмай.\nЛәкин был сихрилыҡҡа йәштәрҙең артыҡ иҫе китмәне. Раушан икенсе ҡатынға булған мөхәббәтен һөйләй, ә Һандуғас уның һәр һүҙе һайын уға тағы, тағы ғашиҡ була һымаҡ ине…\nТеүәл бер йылдан Раушан менән Һандуғас өйләнеште. Ҙурҙан өй һалып сыҡтылар. Дәрте ташып торған Һандуғас тормошоноң һауаһын күкрәген тултырып һуланы. Раушандың бер алдына, бер артына сыҡты. Уға һоҡланып туйманы. Бары янына ҡайтыуына бәхетле була алды. Эштән бик һуңлап ҡайтһа ла түҙҙе, артыҡ һүҙ ысҡындырманы. Сөнки һуңлауының исеме Милә икәнен асыҡ белә.\nӨйләнешеп йәшәй башлағанда уҡ ир ҡатынына бер нәмә лә вәғәҙә итмәне. Хатта “яратам” тигәне лә булманы. Ғәҙәтенсә, һүлпән ҡарашы менән, тормош ағышы ыңғайына йәшәүен дауам итте.\nҺандуғас балаға уҙҙы. Улы тыуһа, донъялар түңәрәкләнер төҫлө ине. Һәр хәлдә, Һандуғас шулай уйлай. Әгәр Раушанына оҡшаған улы тыуһа, ире балаға ғына әүрәп ултырыр бына. Ә Милә онотолор…\n…Ел, ил гиҙгән мәлендә, матур бер Сәскә күреп, ғашиҡ була. “Үҙемдең бар көсөм менән уны яратһам, моғайын ул да миңә шундай уҡ һөйөү менән яуап бирер”, тип уйлаған да, Сәскәгә барлыҡ көсөн өргән. Әммә Сәскә бындай ялҡынлы дәртте тейешенсә ҡабул итә алмай, һына ла ҡуя. Ел уны күтәреп тә ҡарай, тик Сәскә терелмәй, күҙ алдында ғына һулый. Бындай ахыр көтмәгән Ел бик ҡайғыра, ажғыра, тик барыбер үҙенең ғәйебен аңламай, ти…\n– Мин бит һиңә һөйөүемде генә иҫбат итәйем тигәйнем, ә һин һындың да ҡуйҙың. Тимәк, яратмағанһың инде, – тип илай икән...\nҮкенескә күрә, Елдең генә һөйөүе Мөхәббәт тыуҙырмай икән шул…\nБыл кистә Раушандың кәйефе ҡәҙимгенән былайыраҡ ҡырылып ҡайтҡайны. Үҙе илай, үҙе ҡысҡырып һөйләнә:\n– Һандуғас, һин нишләп үҙеңде шул тиклем яратмайһың? Нишләп мине түҙәһең? Яратмағанды күрәһең, беләһең дә инде!\nҺандуғас яғымлы, хәстәрле тауыш менән уны тынысландырыра:\n– Бөтәһе лә яҡшы булыр, борсолма. Бына улыбыҙ ғына тыуыр, онотолорһоң. Әйҙә, урыныңа кереп ят, арығанһың…\n– Арыным шул, арыным! Тик эштән түгел, ике арала янып! Уны яратам, ә һине йәлләйем! Нишләп кенә минең муйынға һырылдың? Оноттора алманың бит Миләмде! Бар, сығып кит бынан, күргем дә килмәй һине! – тип ишек яғына ҡатынын этте Раушан…\n…Иҫенә килгәнендә, Һандуғас больница карауатында ине. Ауыры төшкән, үҙе саҡ иҫән ҡалған. Атаһы менән әсәһе, уны ҡарауыллап ултырып, һауыҡҡас та үҙҙәренә алып ҡайтып киттеләр.\nБер ни тиклем ваҡыт үтеп, Һандуғас тыныслана ғына башлағас, уның алдына Раушан килеп теҙләнде. Ғәфү үтенде. Әммә ғәфү үтенеүҙән генә яралар бөтәшһә ине ул!\n– Миңә оҡшаған ғына ул табып бир, – тип, тағы килде Раушан.\nАтаһы менән әсәһе өйҙә юҡ саҡта, әйберҙәрен төйнәп, кире өйөнә ҡайтты ҡатын.\nРаушан менән Һандуғастың көтөп алған улдары тыуҙы. Ришат тип исем ҡуштылар. Сабый ысынлап та атаһына ныҡ оҡшағайны. Йылғыр ҙур күҙҙәре, бит төҙөлөшө бары менән Раушан инде! Һандуғас балаһын һөйөп туйманы. Йырлап йоҡлатыр, йырлап әүрәтер булды. Ирен тағы ла нығыраҡ ярата башлағандай ине. Ниһайәт, бәхет ҡошо беҙҙең ғаилә ҡапҡаһына ҡунды, тип һөйөндө уйҙарында. Әммә…\nҺалҡын ҡышта Раушан өс көнгә ләм-мим юғалды. Ҡайҙа икәнен белгәс, Һандуғасы өн сығармай уны көттө. Дүртенсе кистә Раушан һуң ҡына ҡайтып инде. Һаман да шул бер балыҡ башын сәйнәп ҡысҡырынды ла, ишекте тибеп асып, кире сығып китте. Ишек алдында ла тынмай, һаман һөрәнләүен белде:\n– Һин – шайтан! Балаң да шайтан һинең! Ҡотолам мин һеҙҙән хәҙер!\nРишатын йоҡларға һалып йөрөгәндә, Һандуғас, тәҙрә яғында ялҡын ялпылдағанын һиҙеп ҡалды.\nЭскүлдәктә генә, ҡулына сабыйын ҡосоп, сәсенең һәр бөртөгөнөң ағарғанын тоймай, йорттарының сарт-сорт янып бөткәнен ҡоро һын булып күҙәтте Һандуғас. Был ялҡында уларҙың ғаилә ояһы ғына түгел, ә уның йөрәгендәге һөйөүе лә янып, көлгә әйләнде. Ул мәлдә Раушандың да ажғырып аҡырынған тауышы туҡтаны. Бисараҡай, ҡапҡа терәүенә һырынып ҡына сүккән. Күҙҙәре лә һүнеп ҡалған… Уның йөрәге ярылып, йән биргәнен һуңынан ғына белделәр…\nБөгөн бер ҡайҙа ашыҡмай йәшәй Һандуғас. Ошо тыныслығының ниндәй ҡиммәткә төшөүен хатта бүтән берәүҙәргә ҡарағанда ла яҡшы аңлай. Һылыу әхирәте менән ғәҙәттәгесә аралашып, ғәмәл дәфтәренең ҡайһылыр битендә Раушан булғанын хәтерләргә тырышмай ғүмер кисерәләр. Хәйер, ҡапыл ғына хәтерҙән юйылып ташлар хәтерләү түгеллеген икәүһе лә белә, әммә…\nРишат улы күптән үҙ ғаиләһен булдырҙы. Ике ҡыҙҙары бар. Һандуғас, ял көндәрендә уларға килә. Беренән-бере бәләкәсерәк ейәнсәрҙәрен һағына. Уларҙы ҡарашырға әҙ генә булһа ла ярҙам итә. Ана, әле лә Һандуғас ишекте асып килеп инеүе булды, ҡап-ҡара сәстәрен ялпылдатып, дүрт кенә йәшлек өлкән ейәнсәре өләсәһе янына йүгереп килеп, уның сикәһенән “әп” итеп, үҙенең арҡаһынан һөйҙөрҙө лә, тағы йүгереп китте. Тәтелдәп хәбәрҙәрен дә һөйләп йөрөгән була. Ә Һандуғас:\n– Теләктәрҙе – теләп, уйҙарҙы – уйлап, хыялдарҙы – хыялланып ҡына ҡысҡырып әйтергә өйрән инде, балаҡайым!.. – тип теләп ҡалды.


Ҡыҙҙар баҫты саңғыға\n15 Март , 18:30\nБашҡортостандың баш ҡалаһында ҙур биатлон ярыштары ҡыҙғандан-ҡыҙа. Ир-егеттәр араһында Рәсәйҙең Биатлонсылар союзы кубогына ярыштарҙа пасьютта – эҙәрлекләү ярыштарында – белорус спортсыһы Антон Смольский – беренсе, Дмитрий Лазовский - икенсе, Никита Лобастов өсөнсө урынды алды. Улар - өсөһө лә Беларусь Республикаһынан.\nҠатын-ҡыҙҙар араһында Рәсәй чемпионаты ярыштарында Свердловск өлкәһенән Ирина Казакевич – беренсе, Ханты-Манси автономиялы округы – Югранан Кристина Резцова – икенсе, Ямал-Ненецк автономиялы округынан Лариса Куклина өсөнсө урын яуланы.\nРәсәй Биатлонсылар кубогына ярыштарҙа иһә Белоруссиянан Динара Әлимбәкова – беренсе, Свердловск өлкәһенән Ирина Казакевич – икенсе, Ханты-Манси автономиялы округы – Югранан Кристина Резцова өсөнсө урынға сыҡты.\nФото: Рәсәйҙең Биатлонсылар союзы.


Иң йәш хәрби лётчик\n18 Июнь 2019, 15:45\nӨлкән сержант Аркадий Каманин донъялағы иң йәш хәрби осоусы һанала. 1943 йылдың июлендә 16 йәшлек кенә Аркадий хәрби самолетта беренсе тапҡыр күккә күтәрелә. Ә 1945 йылдың 9 майында уның иҫәбендә 650 осош була (283 сәғәт).\nТашкенттан – фронтҡа\nСамолеттар менән Аркаша тыуғандан уратып алынған була. Ул Алыҫ Көнсығышта атаһы Николай Каманин хеҙмәт иткән авиация ҡаласағында тыуа. Атаһын Төньяҡ Ҡотоп боҙҙары араһында ҡыҫылып ҡалған “Челюскин” корабы экипажын ҡотҡарыу буйынса легендар походҡа оҙата. Операцияла ҡатнашҡан бөтә пилоттар ҙа иҫән әйләнеп ҡайта. Уларға Советтар Союзы Геройы исемдәре тапшырыла. Улар илдә был иҫемгә лайыҡ тәүгеләр була.\nИкенсе синыфҡа Аркадий Мәскәүҙә уҡырға бара. Авиамодель түңәрәгенә яҙыла. Хәрби самолеттарҙың миниатюр моделдәрен яһай.\n1941 йылда, 6-сы синыфты тамамлағас, әсәһе һәм ҡустыһы Лёва менән Ташкент ҡалаһына юлланалар. Унда уларҙың атаһы айырым авиабригада менән етәкселек итә. Ғаилә һуғыш башланыуы тураһындағы фажиғәле хәбәрҙе шунда ишетә. 1941 йылдың көҙөндә Ташкентта Мәскәүҙән эвакуацияланған авиазавод урынлаша. 12 йәшлек Аркаша шунда үҙ ирке менән эшкә бара. 10-12 сәғәт эшләп, ололар өсөн билдәләнгән пландарҙы арттырып үтәй. 1942 йылда атаһын фронтҡа саҡыралар. Ә бер йылдан һуң, бәләкәй Лёваны туғандарына ҡалдырып, Аркадий әсәһе Мария Михайловна менән атаһы эҙенән юллана. Ә барып тапҡас, әгәр ҙә Николай уларҙы үҙенең осоу корпусына ҡабул итмәһә, барыбер фронтҡа юл табасаҡтары тураһында шарт ҡуялар. Генерал, улы һәм ҡатынының тәүәкәллеген күреп, риза була. Аркадий - фронт аэродромында механик, ә Мария Михайловна армия штабында делопроизводитель була. Ире менән штурман сифатында һауаға ла күтәрелә. Каманин улының да икенсе пилот булып осоуы тураһында ишетә. Улының У-2 самолетында бик ышаныслы осоуын үҙ күҙе менән күргәс, әгәр тағы ла осоу теорияһын һәм осош техникаһын өйрәнһә, артабан уға үҙаллы осорға рөхсәт итәсәген әйтә.\nӨс ай үтеүгә Аркадий имтихандарға әҙер була. Улының осошон Каманин ерҙән күҙәтә, бәйләнерлек нәмә тапмай. 1943 йылдың июлендә 14 йәшлек Аркадий элемтә эскадрильяһы осоусыһы тип тәғәйенләнә. Үҫмерҙең бурысы булып бойороҡ һәм күрһәтмәләрҙе армия штабына еткереү тора. Фронт һыҙығы аша ла йыш осроға тура килә. Бер көн, хәрби заданиенан аэродромға ҡайтып килешләй, ерҙә ҡолап төшкән Ил самолетын күреп ҡала. Кабинала пилот барлығын аңлай. Өлкән сержант, уйлап тормай, ергә ултыра. Үҫмер яралы летчикты кабинан һөйрәп сығарып, үҙенең У-2 самолетына тейәй. Бер юлы фототехника һәм төшөрөлгән серле материалдарҙы ла ала.\nҺуғышта уны Ҡыҙыл Байраҡ һәм ике Ҡыҙыл Йондоҙ ордендары менән бүләкләйҙәр.\nҮҫмер Еңеүҙе Венгрияла ҡаршы ала. 1945 йылдың июнендә Еңеү Парадында ҡатнаша. Ул 17-һе лә тулмаған иң йәш ҡатнашыусы була.\nТыныс тормош башланғас, Аркадий йыл ярымда 8, 9 һәм 10-сы синыф программаларын үҙләштерә. Өлгөргәнлек аттестаты ала һәм 1946 йылда Жуковский исемендәге Хәрби-һауа инженер академияһына имтихандар бирә. Әммә тамамлай алмай. 1947 йылдың 17 апрелендә, дәрестән арып ҡайтып, кушеткаға ятып йоҡлап китә. Киске ашҡа уята башлаһалар – аңын юғалтҡан булып сыға. Табиптар ҙа ярҙам итә алмай. 1947 йылдың 13 апрель иртәһендә Аркадий ҡапыл үлеп ҡала. Уға 18 йәш кенә була.\nДонъялағы иң йәш летчик Аркадий бер ҡасан да үҙен герой һанамай.Рекорд артынан ҡыумай. “Мин еңеүгә үҙ өлөшөмдө индерергә теләнем. Эшләй алған тиклем эшләнем”, - ти үҫмер.


Еңел һәм туҡыу сәнәғәте предприятиелары профсоюзы 55 йыллыҡ юбилейын билдәләй // Сәйәсәт | новости башинформ.рф\nЕңел һәм туҡыу сәнәғәте предприятиелары профсоюзы 55 йыллыҡ юбилейын билдәләй\n10:02, 13 января 2010 Сәйәсәт\nРәсәй туҡыу һәм еңел сәнәғәт хеҙмәткәрҙәре профессиональ союзының Башҡортостан республика ойошмаһы иҫтәлекле дата – үҙенең 55 йыллығын билдәләй.\nБР Профсоюздар федерацияһы матбуғат үҙәгенән хәбәр итеүҙәренсә, был тармаҡ предприятиеларында профсоюз ойошмалары 1955 йылға тиклем үк булған. Әммә улар тарҡау эш иткән. Заман шарттары берләшеүҙе һәм үҙ-ара килешеп эш итеүҙе талап иткән. Шуға күрә лә 1954 йылдың 30 ноябрендә киң ҡулланыу тауарҙары сәнәғәте эшселәренең Үҙәк профсоюз комитеты ҡарары менән Башҡорт АССР-ы буйынса профсоюз ойоштороу бюроһы раҫлана. Ә 1955 йылдың 12 декабрендә киң ҡулланыу тауарҙары сәнәғәте эшселәре профсоюзының беренсе Башҡортостан конференцияһы үткәрелә. Был конференцияла 23 кешенән торған профсоюз активы һәм уның беренсе рәйесе итеп Елизавета Семенищева һайлана.\n1958 йылда профсоюздың исеме үҙгәртелә, шул ваҡыттан алып ул туҡыу һәм еңел сәнәғәт хеҙмәткәрҙәре профсоюзы булараҡ билдәле. 1960 йылда уҡ профсоюз составында 13 меңдән ашыу хеҙмәткәре менән 30 предприятие иҫәпләнә. Ә 1965 йылда тармаҡ профсоюзы ағзаларының һаны 24 мең кеше тәшкил итә.\nБөгөн республика профсоюзы Рәсәй туҡыу һәм еңел сәнәғәт хеҙмәткәрҙәре профсоюзының айырылғыһыҙ өлөшө булып тора. Республиканың 27 еңел һәм туҡыу сәнәғәте предприятиеһында һәм профилле уҡыу йорттарында тәүге профсоюз ойошмалары эшләй.\nТеги: юбилейҙар, профсоюздар


13:09, 12 декабрь 2021 версияһы\n132 байт өҫтәлгән , 5 месяцев назад\n12:19, 12 декабрь 2021 версияһы (төҙәтеү)\n13:09, 12 декабрь 2021 версияһы (төҙәтеү) (кире алыу)\n'''[[w:Муллағолов Мирза Ғиззетдин улы |Муллағолов Мирза Ғиззетдин улы ]]''' 1938 йылдың 20 июлендә Иҫке Монасип ауылында тыуған, этнограф. Башҡорт дәүләт университетының тарих факультетын тамамлаған (1967). Рәсәй Фәндәр академияһының Өфө ғилми үҙәгендә этнология бүлеге мөдире. «Башҡорт халыҡ транспорты» (1992), «Лесные промыслы башкир» (1994), «Башҡорттарҙа урман кәсебе» (2000) китаптарының авторы.\n'''Рәхмәтуллин Дәүләтбай Абдрахман улы''' 1937 йылдың 15 сентябрендә Нәби ауылында тыуған, ҡурайсы, Башҡортостандың атҡаҙанған мәҙәниәт хеҙмәткәре. Тылсымлы ҡурай моңон Европа илдәре халыҡтарына ишеттергән, халыҡ-ара фестивалдәрҙә һәм Бөтә Союз фестивалдәрендә ҡатнашҡан.\nСығанағы — «https://ba.wikibooks.org/wiki/Махсус:Сравнение_версий/24239»